Maria Markotegi sariak banatu dituzte - Guaixe.eus\nMaria Markotegi sariak banatu dituzte\nGuaixe 2018-06-07 17:32\nLakuntzako kultur etxean izan zen sari banaketa ekitaldia. Sakanako Mankomunitateko Euskara Zerbitzuak antolatzen du sormen sariketa euskarazko idazketa eta irakurmena sustatzeko. Lau kategoria daude: narrazioa, poesia, komikia eta booktubea\nSakanako Mankomunitateko Euskara Zerbitzuak antolatzen du Maria Markotegi sormen sariketa. Haur eta gazteen artean euskaraz sortze lanak egitera gonbideatzen ditu sariketaren bidez;, hortaz, lau kategoria daude: narrazioa, poesia, komikia eta booktubeak. “Idazketa eta irakurketa zaletasuna bultzatzearekin batera ilustrazioaren balioa nabarmendu nahi dugu lehiaketa honen bidez”, adierazi zuen Aitor Gartzia Lakuntzako kultura eta euskara zinegotzia eta Mankomunitateko euskara ordezkariak. Eskaraz sortzea eta kontsumitzea da, beraz, lehiaketaren helburuetako bat.\n478 lan aurkeztu dira 2018ko Mari Markotegi sormen lehiaketara: 260 narrazio, 47 poesia, 167 komiki eta 4 booktube sailean. Booktube aurtengo edizioko berrikuntza zen, eta kategoria honetan parte hartzeko gazteek liburu baten aurkezpena egin behar zuten bideo bidez. Saritutako booktubeak Maria Markotegi Sariak youtubeko kanalan ikusgai daude.\nLehiaketan parte hartu zuten ikasatetxeei eskerrak eman nahi zizkien, baita guraso eta sortzaileei ere. Egile guztiek oroigarri bana jasoko dute parte hartzeagatik. Epaimahaiaren sariak Lakuntzako kultur etxean banatu ziren astelehenean. 20 sari banatu ziren: e-book bana jaso zuten saridunek.\nJulen Larraza Salinas\nAinhoa Mazkiaran Rodríguez\nMaren Pozueta Díaz\nMaider Maiz Ormazabal\nIsatsik gabeko animaliak\nPello Altzelai Karasatorre\nMarkel Razkin Goikoetxea\nArrate Galán Urteaga\nZure beharra (321)\nTifaout Ballouk Gourar\nNaroa Bergez Palomo\nAitzol Gaintzarain Berastegi\nArbizuko liburutegi publikoa\nEta nik zergatik ez?\nA ze sustoa, makila dantzan!!\nIraitz Aritz Gerriko\nLeire Zelaia Leitza\nIntza Unamuno Ruiz\nHiru gizon zaharrak\nIrune Karasatorre Sureda\nBoli eta bere lagunak\nInge Martín Martín\nAlex Santano Álvaro\nDenbora ez da zertan 60 minutuz zenbatzen\nElai Gómez Maiz\nParte hartu duten entitateak:\nArbizuko Herrri Eskola\nMaria Luisa Zelai (literatura)\nOlatz Aldasoro (komikia eta bootubea)


Eule, edozein “prakazahar inuzente” ez zen gizona – Egizu elkartea\nEule, edozein “prakazahar inuzente” ez zen gizona\nUdaberriko domeka batean, Asier Legarretaren eskutik, bisita egin diogu Eustakiori. Sartu-irten hori egiteko, jakina, bidaiatxo bat egin behar izan dugu. Espazioan labur-laburra, gure ingurutik urrundu barik; denboran, ostera, luzexeagoa.\nEulearen tailerraren kanpoaldean\nAsierrek, zorionez, ederto aztertu zituen zoko-moko guztiak gu hara eroan baino urte batzuk lehenago. Izan ere, Eustakio ehule bertsolariaren bizitzaren atalak berreskuratu eta elkarri itsatsi guran ibili zen liburu bat osatu arte. Artean, ezezaguna zen hain antzinako bertsogintza eskualdean. Zaharrenen buruetan kantuan, zein etxeetako bazterretan idatzita zeuden bertsoak banaka batu zituen lapiko apurtu baten zatiak balira legez. Zegoen dokumentazio apurretik tiraka, agerian geratu zen gure protagonista ez zela edozelako baserritarra, baizik eta gerra aurreko giro nahasi hartako intelektual abertzale bat.\nEta horrela, bertsorik bertso, apur bat ezagutu genuen Eustakio Larrabeitiren figura. Laukizko Ganene baserria zuen bizilekua, herriaren erdian zeukan ehun-tailerra, jendearentzat idazten zituen hitz-neurtuak, Euzkadi egunerokoan argitaratu zuena… Mila zertzelada polit hurbileko euskal kultura hobeto ulertzeko.\nHemen duzue 2014ko maiatzeko berbatxangoaren kronika, Iñaki Vidalek idatzitakoa, argazkiak Victoria Bengoak egindakoak, eta bideoa Sopelako lagunen eskutik, denoi eskerrik asko!\nBerbatxangoak eskualdeko euskara-elkarteen artean antolatzen ditugu, Erandioko Berbotsek, Sopelako Aitxuk eta Getxoko Egizuk, hurrengo hitzordua ekainaren 15ean izango da eta eskualdeko gaztetxeak izango ditugu berbagai.\nrozio2014-05-19T17:18:55+02:002014-05-19|berbatxangoa, egizu, irteerak, kultur jarduerak, kultura|0 Comments


Santamasen usainean, derbia Iturripen, gaur - Debagoiena - Goiena.eus\nSantamasen usainean, derbia Iturripen, gaur\nXabier Urzelai 2018-12-21 15:09\nTaldean aldaketa handiak izan eta gero, poliki-poliki martxa hartzen dabilen Ford Mugarri Arrasatek ligako kontrario gogorrenetako baten bisita izango du gaur, egubakoitza, Iturripen: Fagor Industrial talde oñatiarra.\nBelaunaldi batetik besterako "trantsizio urte" honi etekina ateratzen hasita dago Ford Mugarri Arrasate, liga hasiera txar baten ondoren arrasatearrek azken bost partiduak jarraian irabazi dituzte eta. Bestetik, Fagor Industrial azken urteotako joera positiboa baieztatzen dabil ligako lehen itzulia amaitzera doan honetan –gaurko partiduarekin amaituko dute lehen itzulia–. Eta bien arteko talkaren testigu izango dira gaur, egubakoitza (20:30), Iturripeko harmailetan batuko diren zaleak.\nHala, derbiaren gaineko klabeak emateko, Arrasateko Oskar Macias eta Oñatiko Jon Irizar elkarrizketatu ditu Mireia Bikuña kazetariak Arrasate Irratian: "Ez dakit urteko partidurik politena den, emaitza ona edo txarra batzeak eragingo du horretan, baina, zalantzarik barik, bai da urteko partidu berezi horietako bat, liga hasieran egutegia jasotzen dugunean data buruan gordetzen duzunetako bat", dio gaur bisitari moduan jardungo duen Irizarrek.\nOñatiko taldea egoera ezin hobean iritsiko da gaurko derbira: "Liga hasieran sinatuko genukeen gauden moduan egotea, Zarauzko taldearekin batera lehenengo postuan, puntu kopuru berarekin (20). Eta, egia esan, azken asteetan baino ez dugu lortu maila nazionalean fitxa dugun jokalari guztiak batzea, hainbat arrazoi tarteko territorialeko jokalariekin osatu behar izan dugu taldea, eta bistan da emaitza onak batu ditugula".\nLarregiko konfiantza barik\nHala, talde arrasatearrak zortzi puntu gutxiago batu baditu ere, Irizar ez da fidatzen: "Kosta egin zaie liga hasieran izandako aldaketa handien aurrean ostera ere mailari neurria hartzea, baina badatoz behetik gora, eta Urdulizi eta Hondarribiari irabazi izanak erakusten du Ford Mugarri Arrasate bueltan dela".\nGaurko derbiari begira arrasatearrek beste urte batzuetan baino presio gutxiago izango dute: "Iazko denboraldian igoera faserako sailkatu eta gero, aurtengo helburua talde moduan egiten joatea da, emaitzei horrenbeste begiratu barik. Hori hasieratik barneratu dugu, baina, poliki-poliki, geroago eta hobeto ezagutzen dugu elkar, hasi gara berriro ere kantxan gozatzen eta zelan jokatu gura dugun garbiago izaten. Ez dut esango onenean gaudenik, baina taldea txukun dago derbiari begira".\nKirola Arrasate Oñati


Zuk, eskolan jazarria izan zaren eta ondorioz kuadrillarik ez duzun horrek, ez dakit nola bizi duzun kuadrillarik ez edukitzea. Niri horrek ikastola garaian asko zaildu zidan egunerokoa, kuadrilla bat edukitzeko nahiaren menpeko bilakatzeraino. Azken urteotan, eta 28 urterekin, kuadrilla kontzeptua eta horrek barnebiltzen duena deseraikitzen nabil, heteroarautik at erlazionatzeko moduak praktikan jarriz. Hala ere, horrek ez du kentzen –niretzat aberasgarria eta askatzailea izanik ere- gaur egun, noizbehinka garai hartan sortu zitzaidan zauriarekin birkonektatzea.\nEz dakit zure istorioa, baina ziur aski nirearen antzekoa izango da zentzu askotan. DBHko 1. mailako errekreo batean kuadrillatik kanporatua izan nintzen. Gertaerak LHn ezkutuan zegoen jazarpena agerian utzi zuen eta DBH 4.mailara arte iraun zuen, eskolaz aldatzea erabaki nuen arte (hala ere, kalean jarraipena izan zuen). LHn betaurrekoak ezkutatzen zizkidaten, ikastolatik ateratzean jo egingo zidatela esaten zidaten… DBHn zangotrabak, ezizenak eta burlak, ziberjazarpena…\nGertatutako guztiak eragindako zauriaren arrastoa hor dago, garai hartan behar bezala atera ez nuen amorruz beteta, gainera. Horregatik, idatzi honekin, nire zaurgarritasunetik amorruaren ahotsa izatera nator; beharrezkoa iruditzen zait gorputz kolpatuok gure esperientziak eta emozioak plazaratzea, zuk jakin dezazun ez zaudela bakarrik, emozio horiek kolektiboak direla, eta beste aldean zaudetenok/gaudenok jakin behar duzuelako zer eragin dezakezuen/dezakegun zuen/gure jokabide aktibo zein pasiboekin. Isilik egon naiz denbora luzez, eta bada garaia esateko neuzkanak esateko, inork galdetu ez didan arren.\n"LHn betaurrekoak ezkutatzen zizkidaten, ikastolatik ateratzean jo egingo zidatela esaten zidaten… DBHn zangotrabak, ezizenak eta burlak, ziberjazarpena…"\nBereziki amorratzen nau indarkeria horrek gorputz batean uzten duen arrastoa. Garai hartako Uxue desterratua sentitu zen, lekua kendu zioten. Seguru zu ere nolabait horrela sentitu izan zarela; baztertuari, azken finean, lekua ukatzen zaio. Horregatik, ez da kasualitatea nik denbora luzez herrian bizitzeko nahia eduki ez izana, herria –eta bertan aktiboki parte hartzea– maite dudan arren. Ordea, ez dut sentitzen berezko lekua dudanik. Bestalde, gertatu al zaizu inoiz, herriko festetan adibidez, kuadrilla bati edo zure ahizpari beraiekin ateratzeko ‘baimena’ eskatu behar izatea? Zure zaurgarritasunetik “ei, nik ere parte izan nahi dut”, esanez. Eta hori zure baitako ziurgabetasunak eta arbuiatua izateko beldurrak azaleratzen zaizkizun bitartean, gainera. Niri bai, sarritan. Hau uste baino ohikoagoa dela pentsatzen dut, eta amorrua ematen dit. Niri festen aurreko egunetan antsietatea eta ezinegona etorri izan zaizkit urte mordoxka batean, baita aurten ere. Behin babesa dudala, hori lasaitzen da, baina batzuetan ziurgabetasun asko azaleratzen zaizkit herrikideekin interakzioan. Hori guztia, nire animoaren arabera, noizbehinka beste eszenatoki batzuetan ere gertatzen zait. Zuri bezala, pentsatzen dut.\nKuadrillismoak jota bizi den herrialde honetan zaila iruditzen zait zure herritik desterratua izan ondoren berriro ere bertan lekua topatzea, ez baduzu herrian kuadrillarik, ez lagun sare sendorik. Herriko festen egitarauan “kuadrilla eguna” irakurtzen dudan bakoitzean, niretzat kuadrillarik gabeko eguna dela gogorarazten dit. Eta kuadrillatik kanporatua izan den gorputz kolpatuan ager daitekeen sinesmen errotu bat izan daiteke gorputz hori ez dela nor kuadrillarik ez badu. Agian Euskal Herriko kuadrillismoaren inguruan hausnarketa bat beharrezkoa litzateke, eta kuadrilla egun horiek birpentsatzea ere ez legoke soberan, agertu dudan guztia hertsiki lotuta baitago gure herrian dugun joera kuadrillistarekin eta gure erlazionatzeko moduekin.\nBukatzeko, beste aldean gaudenontzat, hau guztia ikusten dugunontzat, mezua: ezin dugu arazo eta indarkeria sistematiko hau onartzen jarraitu. Ikusi kasu honetan albo-kalteak (beno, 4.500 karakteretan kontatzeko moduko batzuk bakarrik, eta nireak, gainera). Jazarpenak gertatzen jarraitzen du eta honek ezin du isilpean eta itzalpean jarraitu. Aski da. Guk daukagu orain hori gelditzeko erantzukizuna. Irakurtzen zaudetenak, izan zaitezte gorputz kolpatuen aliatu, ez pertsona pasibo, eta are gutxiago, esan beharrik ez dago, erasotzaile.\n“Entonces siempre acuérdate de lo que un día yo escribí pensando en ti, como ahora pienso… la vida es bella ya verás, como a pesar de los pesares, tendrás amigas, tendrás amor, tendrás amigas…” Ez egin dudarik, ni banaiz zure aliatu (niregana jo nahi baduzu, @uxusan).\nKanal hauetan artxibatua: Irakurleen gutunak | Bullyingaren amesgaiztoa


Jokoak of sukaldari doan\nJokoak of sukaldari\nHalloween-eko sukaldaritza-joko adiktibo berri bat, non Mummy Hotdog eta Mummy Pizza Pie prestatu behar dituzun sukaldaritza-joko erronka honetan sukaldaritza zale guztientzat! Doako sukaldaritza-joko honetan, goranzko sukaldari gisa janari errezeta bero eta goxo ugari izango dituzu zure jatetxean prestatzeko.\nHalloween azkar sukaldatzen\nHorretan tiro bakarra lortzen duzu. Itxaron sushia zure txuletekin primeran lerrokatu arte. Ondoren, sakatu sushi hori hartzeko! Jokatzeko erronka. Jolasteko erraza, menperatzeko zaila den sushi grafiko ederrekin Japoniako kulturan inspiratuta.\nKanpoan dei egiten ari da! Baina saguak goseak izaten hasi dira. Lagundu buztinezko labea eraikitzen eta parrillarako elementuak biltzen. Egosi pizza goxoak eta parrillan parrillan. Gozatu kanpin joko dibertigarri honekin!\nSukaldaritza Camp dibertigarria\nUda honetan sorpresa handi bat dugu guztiontzat. Sukaldaritza erronka bat prestatu dugu. Aukeratu zure printze gogokoena eta prestatu dagoen tarta onena. Ondo pasa sukaldaritza erronka eder honetan!\nHanburgesa eroa itzuli da! Bota hanburgesa beroa ahal den neurrian, hobekuntza berriak, hobariak eta funtzio asko barne! Gozatu kalitate oneko hasierako joko batekin eta ondo pasa!\nMia bihurria etxean aspertzen da asteburuetan. Beraz, bere afarirako etxean egindako pizza prestatzeko asmoa du. Lagundu al diezaiokezu pizza egiten eta pizza apaintzeko barazkiak mozten lagunduko diozu? Ondo pasa!\nEtxeko Pizza Sukaldaritza\nIzan zaitez benetako sukaldaria sukaldaritza joko berri honetan! Denek maite dute pizza, beraz, hasi errezeta osagaiak moztu eta ontzi ezberdinetan jarriz. Apaintzeko garaia! Osagaiak nahi duzun lekuan jar ditzakezu pizza goxoan eta zure diseinu berezia sortu. Eginda dagoenean, itxaron pixka bat egosten eta amaitu Italiako gazta harrigarrienarekin edo entsalada fresko batekin.\nPizza Realeko Sukaldaritza\nIzan gaitezen donut sukaldaria! Nahastu osagai guztiak ordainagiria jarraituz orea egiteko. Sortu forma desberdinak eta labean erroskilak. Dekoratu eta gehitu gozoki batzuk, hala nola gozokiak, zipriztinak, izozkia eta askoz gehiago. Inoizko erroskila okin onena izango zara!\nGummy Donut Fabrika\nEgosi eta zerbitzatu saiheski eta krepe gozoak AZKAR sukaldari gisa Cooking Fast 3-n - sukaldaritza joko dibertigarri berria! Tentsio handiko joko ikusgarriek esperientzia liluragarri bat eskaintzen dizute eta sukaldaritza une harrigarriz beteko dute zure denbora.\nAzkar Sukaldatzen 3 Saiheskia Eta Krepea\nTarta bat egitea oso lan zaila da. Ea zer tarta ederra egingo duzun.\nCake Design Sukaldaritza Jokoa\nCooking Fast 4: sukaldaritza joko adiktiboa Crazy Fast Kitchen batean. Prestatu janaria bezeroentzako eta bihurtu munduko sukaldaritza moda-jokoetan sukaldaririk onena. Egosi eta zerbitzatu zure bezeroak pozik egoteko!\nSukaldaritza azkarra 4 txuleta\nUnicorn Cake Pop Maker - Sukaldaritza jokoak ez dira soilik unikornioko janariak egiteko modua baizik eta moda jokoa. Sukaldaritza joko hauetan neskek pastelak edo magdalenak prestatu behar dituzte. Ondo pasa!\nUnicorn Tarta Pops\nDr Panda jatetxeko zure gonbidatuak oso gose dira! Sortu plater eta edari desberdinak, besteak beste, pizza, sagar tarta, zopa eta irabiatuak. Prestatu gauza goxo horiek guztiak. Ondo pasa animaliak elikatzen, eta ez ahaztu mahaiak garbitzea eta zaborra birziklatzea.\nDr Panda jatetxea\nZure bezeroari mesedez egin behar diozu jateko interesa galdu eta jatetxea pozik utzi aurretik. Huts egiten baduzu, zure enpresariak kaleratuko zaitu edo maila baxuago batera itzuliko zaitu. Baina arrakasta izanez gero, zure enpresariak beste sushi jatetxe bat kudeatzera bultzatuko zaitu.\nJolastu Japoniako jakien diapositiba puzzle joko hau. 3 irudi eta 3 joko modu biltzen ditu.\nJanari diapositiba japoniarra\nZer gustatuko litzaizuke gosaltzeko? Zereala edo ogitartekoa, edo arrautza frijitua? Zerealak nola jaten dituzu, esnea egiten duzu? Zenbat zereal nahi duzu? Zein saltsa doa ogitartekoarekin? Entsalada edo tomatea, edo gustatzen zaizu txokolatea? Super sendatzeko casual jokoa!\nPou handia gaur ezkondu da. Ezkontzaren aurretik ezkontza prestaketa harrigarri baten zain daude. Lagundu ezkontzarako prestatzen erabateko cambio de Imagen eta jantzi politekin!\nArrautza Ezkontza Prestaketak\nSukaldea prestatu eta apaindu. Sukaldaritza-jokoa eta sukaldea apaintzeko jokoaren konbinazioak sukaldatu behar dituzun jaki gozo harrigarrietara eramaten zaitu, baina aparteko dekorazio-jokoa ere! Jolastu orain zure ametsetako sukaldea eraikitzeko sukaldari nagusi bat bezala sukaldatuz!\nEgosi eta Apaindu\nHanburgesa ona nahi al zenuke? Antolatu eta irristatu, mugitu gazta, tipula, letxuga, tomatea, etab. Egin dezagun zure hanburgesa berezia!\nSukaldari baten ametsa al duzu? Dream chef sukaldaritza jolas dibertigarria da. Bizi sukaldeko sukarra sukaldean ahaleginik egin gabe, bezeroen aginduak bete eta jatetxe batean plater zaporetsuak sortu behar dituzu.\nnahi izanez gero, sukaldean eta errezeta gozoak prestatzeko, Joko hau bazkariak mota guztiak egiten gozatu ahal izango duzu, eta onena, ez dute izango sukaldea garbitzeko amaitu duzunean. aldarte araberakoa edo gosea aukeratu daiteke joko bat dute aukeraketa handi bat. Zerbait parrillan hanburgesak egiteko erraza bezalako has zaitezke, pizza crisp eta appetizing bat prestatu edo benetako errezeta bat erabaki bat delicious sagar tarta bezala zure amona egiten duen bezala. Ez beste batzuk awesome tarta egokiena dekorazioa jarri gertaeraren duzu aipatzearren. Jolas batzuetan esku osagai guztiak eta beste batzuk armairuak guztiak eta sukaldean apaletan bidez bilatu beharko dute. Bietatik Joko aukeratu duzu, errezeta letra argibideak jarraitu behar dituzu. Gure sukaldaritza jokoak guztiak oso erraza kudeatzeko, eta ez du axola nola zaharrak dira, erraz hitz egin daiteke jariakortasunez dira. ausartzen zara zure sukaldea propioa errezeta dadi bada, ziur Yummy utzi duzu eta zure lagun guztiak gonbidatu zure sorkuntzak saiatzeko.


AnnapurnaII_86 proiektua amaiatzen — Kulturaz\nAnnapurnaII_86 proiektua amaiatzen\nAnnapurnaII_86 proiektua amaiatzen 'Ametsen harria' izena jarri diogun bigarren dokumentalaren muntaketa edizioan ari gara, azken ukituak ematen. Irailean aurkeztuko dugu, Soreasu Antzokian. https://www.kulturaz.eus/albisteak/annapurnaii_86-proiektua-amaiatzen https://www.kulturaz.eus/albisteak/annapurnaii_86-proiektua-amaiatzen/@@download/image/Annapurna_destakatunagusia.jpg\n'Ametsen harria' izena jarri diogun bigarren dokumentalaren muntaketa edizioan ari gara, azken ukituak ematen. Irailean aurkeztuko dugu, Soreasu Antzokian.\n2017ko irailaren 16an aurkeztu genuen jendartean AnnapurnaII_86 proiektua. 1986an gailurra ukitzera joan ziren mendizaleen, familiaren eta lagunen artean. Erronka handia zen esku artean genuena, lanari dagokionez eta arlo ekonomikoari dagokionez. Paradisu Zinema Azpeitiko Zineklubak eta Kulturaz Azpeitiko Kultur Mahaiaren kooperatibak egin behar genuen elkarrekin. Proiektuak bi zati zituen: batetik, 1986an mendizaleek grabatu zuten dokumentala berreskuratu eta digitalizatzea; bestetik, abentura hura nola abiatu zen eta nola izan zen posible azaltzeko bigarren dokumentala egitea. Bi dokumentalen artean 1986ko gertakari hura osatuta eta betirako jasota geratzea zen helburua. Aurretik, soilik hiru espediziok lortu zuten gailurra egitea. Beraz, Azpeitiko 8 gaztek saiakera egitea, baliabiderik gabe, artean nahikoa ezezaguna zen mendi batean... Hura bai, bazen erronka! Eta guztia jasota gelditzea nahi genuen, herriaren ondare gisa.\n1986an, AnnapurnaII gailurra egitera joan zirenean guztia grabatzeko ideia zoragarria izan zuten espedizioko kideek. Handik bi urtera, lagunartean aurkeztu zuten, Azpeitiko Liburutegian. Orduz geroztik, Euskadiko Filmotekaren artxibategian egin zuen lo dokumentalak, harik eta uztailean lozorrotik atera genuen arte. Beldur ginen zein baldintzatan egongo zen, ez ote zen hondatuta egongo. Egoera horren aurrean, Filmotekaren erantzuna bikaina izan zen eta oraindik ere eskertu nahi diegu eman ziguten laguntza guztia.\nGure asmoa azaldu genien. Aurkitu zituzten 16mm-ko bi bobinak, atera artxibategitik, lehen ikustaldia egin eta deitu ziguten "nahikoa egoera onean" zeudela esanez. Pozez jaso genuen berria. Uztail hasiera izango zen, oroimenak huts egiten ez badigu behintzat. Egoera horretan egonik, eurek digitalizatu ahalko zigutela ere esan ziguten eta uda pasa ondoren hitz egitekotan geratu ginen. Beste hizketaldi batzuk izan genituen epe motzean eta halako batean, gure harridurarako eta pozerako, digitalizatu zutela esan ziguten. Abuztua izango zen, oroimenak huts egiten ez badigu behintzat.\nGeure begiekin ikusi nahi genuen, ordea. Agustin Arenas joan zen Filmategira eta gustura itzuli zen. Dokumentala ondo zegoen, osorik. Eskua sartzea zen geratzen zitzaiona, ukituak egitea, koloreak berreskuratzeko, soinua egokitzeko... Baina pozik geunden, lehen zatia egitea posible zela ikusi genuelako. Noraino hobetu ahalko genuen ikustea zen geratzen zitzaiguna. Enpresa profesional batetan egin genizkion hobekuntzak eta amaitutzat eman abenduan. Azpeitia-AnnapurnaII 1986 dokumentala berreskuratuta eta digitalizatuta genuen esku artean. Soreasu Antzokian ikustaldia eginda, gainera.\nEgitasmoa aurrera ateratzeko finantziazioa lortu behar genuen. Otu zitzaigun, 1986an herritarrengandik jaso zuten moduan, oraingoan ere proba genezakeela jendeari babesa eskatzea. Gipuzkoako Foru Aldundiak eta Goteo.org Fundazioak elkarlanean ateratzen duten META Matchfunding egitasmora aurkeztu genuen proiektua. Guztira 37 aurkeztu ziren eta 20 aukeratu zituzten, horien artean gurea.\nMETAren bitartez, gure proiektuaren berri eman genuen eta gutxieneko finantziazio baten beharra azaldu aurrera egiteko. 10.000€ lortu behar genituen aportazio bitartez eta horretarako 40 egun genituen. Hori lortuz gero, beste 40 egun genituen finantziazio optimora iristeko. Egindako aportazio bakoitzeko Foru Aldundiak beste aletxo bat jartzen zuen. Hori da Matchfundingek duen berezitasuna.\nIrailaren 14an hasi zen atzera kontaketa. Guk, Azoka Herritik barruan aurkeztu genuen egitasmoa jendartean. Irailaren 16a zen.\nNorbanako, elkarte, hainbat enpresa, Foru Aldundia eta Azpeitiko Udalaren laguntzaz 17.390€ lortu genituen 80 egunetan (proiektu osoaren aurrekontua 24.593€koa zen). Zineklubak eta gu geuk ere egin genuen ekarpena. Abenduaren hasiera zen. Beraz, dena ondo bidean. Bigarren dokumentalari eusteko unea zen.\nAbendutik martxora bitarteko epean egin nahi genuen bigarren dokumental hau. 86ko espedizioan parte hartu zuten bost lagunekin osatu behar genuen eta informazioa jasotzen hasi ginen.\nAgustin Arenas, 1986ko dokumentalaren egilea dena, izan dugu bidelagun bigarren dokumentala sortzerakoan. Primerako bidelaguna. Informazioa jaso, dokumentalaren egitura zehaztu, grabazioak egin eta muntatu dugu guztia. Azkenetan da. Zuzenketa batzuk, irudi errekurtso batzuk sartu... ez zaio askorik gelditzen. Laister da amaitua eta DVDan jasoko dugu.\n'Ametsen harria' jarri diogu izena, Izarraitzko harrobian dagoen harriaren bueltan sortutako proiektua izan baitzen Azpeitia-AnnapurnaII 1986. Eta beste hainbat egitasmorena ere bai. Irailaren 14ko asteburuan aurkeztea dugu pentsatua, urtebeteko zikloa itxiz. Bertan ikusiko garelakoan...\nEskerrak eman nahi dizkiogu proiektua aurrera ateratzen lagundu diguten guzti-guztiei:\nNorbanako guztiei; Agustin Arenas, Agustin Madrazo, Joxe Mari Azpiazu, Josu Bereziartua, Jabier Maiz eta Joxe Urbieta Takolo eta Pako San Sebastian mendizaleen familiari; Iñigo Bordari, panel zoragarria egiteagatik; Lagun Onak Mendi Bazkunari; Euskadiko Filmotekari; Gipuzkoako Foru Aldundiari; Azpeitiko Udalari; hedapenean lagundu diguten komunikabideei, batez ere Jabi Leon, Eli Aizpuru, Urtzi Oteiza eta Uztarria zein Urola Kostako Hitzako lagunei; Epi Kristaldegia eta DomusaTeknik bezala lagundu duten enpresei; Azoka Herritik ekimenari eta Azpeitiko Argazki Elkarteari; Ziripot, Oilo-Soro, Inpernu, Iturri, Arauntza eta Ardozaleak elkarteei eta isilean txindurri lanean aritu zareten guzti-guztiei.\nBide batez, Matchfunding-ean aportazioa egin eta saria jasotzeko zain daudenei oharra: irailean jarriko gara harremanetan guztiekin, opariak emateko.


"Iparrera begira" - - Goiena.eus\nIñaki Etxebeste 2013-04-19 02:00\n... lana edukitzea bera ospatzeko zerbait bihurtu den garai honetan. Askok, lagun minak tartean, bertan ezin, eta atzerrirako bidea hartu dute jada. Beste batzuk, bertako lanaren prekarietatea dela-eta, sinetsita gaude ez daukagula beste aukerarik, prestatuak izan garen horretan jarduteko atzerriratzea baino.\nAzken egunotan, komunikabideetan agertu da iparraldeko hainbat herrialdetako ikuskatzaileak gurean izan direla lanerako lagun bila. Ondo prestatuak, hizkuntza profil aberatsekoak, gazteak… kualifikazio maila handiko jendea, finean.\nUmetatik argi izan dut zertan lan egin nahi nuen, nik ez nuen enkargatua izan nahi, Hertzainek abestu bezala; nik biologoa izan nahi nuen. Mesfidati begiratzen ninduten gurasoen ondoan; karrera hasi eta berehala konturatu nintzen, baina, biologo lanetan ibiltzea ez zela oso erraza izango. Eta begira kontuak zer diren, Erasmus, master, tesi, doktorego, diploma eta abarc amaituta, ikerketan nabil, fin-fin ni neu. Atzerrian nabil, hego hurbilean; eta ni bezala beste hamaika ikerlari, iparrera begira.\nOndo jakina da Europa iparreko herrialdeek zein bizi baldintza duten, zein ikerketa maila duten eta zenbat baliabide bideratzen dituzten hartara. Eta orain, giza-baliabide gehiagoren bila etorri zaizkigu, zuzenean edo zeharka bada ere. Joateko erabakia hartuko du lagun askok, tartean goi-mailako ikerlariek eta agian biologo tentelen batek. Bertaratzean, aurretik oso garatuta zeuden herrialde horien garapena azkartzen lagunduko dute, eta, bide batez, herri horiek aukera gehiago izango dituzte globalki pairatzen ari garen krisi honetatik ateratzeko.\nFinean, baina, iparralde eta hegoarekiko desberdintasunak handitu besterik ez du egingo gurpil-zoro honek, biologo tentelen bat bidean irentsiz.


Zenbat-gura musika Sarean\nBizkaie! 2002-09-15 00:00 sarean\nDiskoetxeen hasarrea Jakina, nahikoa hasarre dagoz diskoetxeak. Euren esanetan, holan jokatuz kantuak 'pirateau' egiten dira, eta diskoetxeoi eta musikariei jagokezan diru sarrerak asko murrizten dira. Interneten edozer topau geinke, baina horrek ez dau esan gura gauza guzti horreek legezkoak diranik. Musika arloan, artista batzuk ez dabe ezelako enbarazurik ipinten euren musikea sarean egon daiten, eta beste batzuk edo beste diskoetxe batzuk, ostera, gogor azaltzen dira gai honetan musikariei eragiten jaken kalte handia nabarmenduz. Dana dala, AEBetan egindako ikerketa batek erakutsi ...\n'Road to perdition': aitaren burrukea semea galbiderantz abiatu ez daiten\nBizkaie! 2002-09-15 00:00 eretxia\nFilm honek merezidu dau; bilbea ez da oso originala, baina bai interesgarria; aktoreen jarduna bikaina da eta erabilitako estetikea eta zinematografia zoragarriak dira. Baietz Oscar bat baino gehiago irabazi. Joseba Terreros\nBizkaie! 2002-09-01 00:00 eretxia\nMuturreko adibideak Afganistan izan zan 'jihad' horretan gorengo mailara ailegau zan herrialdea. 1989an, islamismoaren aurrerapenaren bidea ixteko hamar uteko inbasinoaren ostean, sobietar gudarosteak alde egin behar izan eban, gerrilla islamista batek irabazi ostean. Horren ostean, FIS alderdiak udal hauteskundeak irabazi zituan Aljerian; 1992an, ostera, herrialde honetako armadeak estadu kolpea emon eban islamismoaren garaipena ebitetako. Aljeriako esperimentuaren amaiera horrek erradikalizazino bikotxa ekarri eban. Batetik, mundu islamikoko gobernuen erradikalizazinoa, ateak zabaldu ezkero, hauteskundeak galduko zituela pentsau ebelako. Bestetik, islamismoaren sektore askoren erradikalizazinoa ...\nBizkaie! 2002-09-01 00:00 Bidaide\nLabur-labur: Singapurreko gizartearen ganean, eretxi posible bi baino ez dagoz: sano gustetea ala ez gustetea. Etnia, arraza, kultura, erlijino eta klase desbardineko herritarren arteko alkarbizitzea errealidadea da Singapurren eta hori eredugarria da. Arlo guztietan, bariedadea eta aukerak dira nagusi. Turismorako leku exotiko ederra, segurua eta benetan interesgarria. Testua eta argazkiak, Zigor Aldama\nTxiki zein handi, edadeko, zahar nahi gazte, osasuntsu bizi gura izan ezkero, ondoko gomendioari kasu egitea ona izango da: noz edo noz, astean baten edo birritan pasteltxu, palmera edo gozokiren bat jatearren ez da ezer pasetan, baina egunero era horretakoak jatea ez da ona. Larraitz Artetxe, Dietetika eta Nutrizinoan Diplomatua, Elan Vital Medikuntzako Zentrokoa.\n‹‹ Aurrekoak 1 2 3 4 ... 1450 1451 1452 1453 1454 1455 1456 1457 1458 1459 1460 1461 Hurrengoak ››


Datu pertsonalak erabiltzeko arduraduna\nZURE DATU PERTSONALAK ERABILTZEKO ARDURADUNA\nArduradunaren nortasuna: Gipuzkoako Sagardotegien Elkartea\nIzen komertziala: Sagardoa Route\nPosta elektronikoa: info@sagardoa.eus\nJarduera: Sagardoa Routekin lotutako edukiak zabaldu eta horien berri eman.\nEspazio honetan, erabiltzaileen eta gure (webgune honen arduradun gisa) arteko harremanak zehazten dituzten legezko baldintzen inguruko informazio guztia aurkitu ahal izango da. Erabiltzaile gisa, garrantzitsua da baldintza hauek ezagutzea zure nabigazioarekin jarraitu aurretik.\nSagardoa Routek webgune honen arduraduna den aldetik, bere erabiltzaileen eta bezeroen informazioa berme osoz erabiltzeko eta gure erabiltzaileen datu pertsonalen bilketa eta erabilera arautzen duten nazio eta Europako eskakizunak betetzeko konpromisoa hartzen du.\nWebgune honek, beraz, zorrozki betetzen du Datu Pertsonalak Babesteari buruzko abenduaren 13ko 15/1999 Lege Organikoa (LOPD), eta abenduaren 21eko 1720/2007 Errege Dekretua, LOPDren Araudia garatzeko deritzona. Halaber, Europako Parlamentuaren eta Kontseiluaren 2016/679 (EB) 2016ko apirilaren 27ko Araudia betetzen du, pertsona fisikoen babesari buruzkoa (RGPD), eta baita Informazioaren Gizartearen uztailaren 11ko 34/2002 Legea ere. Zerbitzuak eta Merkataritza Elektronikoa (LSSICE edo LSSI).\nBaldintza Orokor hauek Sagardoa Routeko webguneko orrialdeen erabilera (sarbide soila barne) arautzen dute, horietan eskuragarri dauden edukiak eta zerbitzuak barne. Webera sartzen den edonork onartzen du https://www.sagardoa.eus atariko indarrean dauden Baldintza Orokorrak betetzea une oro.\nBILDU DITUGUN DATU PERTSONALAK ETA NOLA EGITEN DEN\nErabiltzaileari jakinarazten zaio eta onartzen du webgune honetara sartzeak ez duela inolaz ere esan nahi Sagardoa Routekin harreman komertziala hastea. Horrela, erabiltzaileak onartzen du webgunea, bertako zerbitzuak eta edukiak erabiltzea, indarrean dagoen legeria, fede ona eta ordena publikoa urratu gabe.\nDebekatuta dago webgunea legez kanpoko edo kaltegarriak diren helburuetarako erabiltzea edo, edozein modutan, kalteak sor ditzake edo webgunearen ohiko funtzionamendua eragotzi.\nBere erreprodukzioa, banaketa edo aldaketa, osorik edo zati batean, legezko jabe gisa nire baimena izan ezean.\nHornitzailearen eskubideak legezko jabe gisa urratzen dituen edozein.\nhttps://www.sagardoa.eus webaren erabileran, erabiltzaileak onartzen du Sagardoa Routen edo hirugarrenen irudia, interesak eta eskubideak kaltetuko dituen ekimenik ez egitea, edo https://www.sagardoa.eus web ataria kaltetu, desgaitu edo gainkarga dezakeen jokabiderik ez egitea. Era berean, inolaz ere, webaren erabilera normala saihestu dezakeen edozein ekintza egitea.\nHala ere, erabiltzaileak jakin behar du Interneteko sistema informatikoen segurtasun neurriak ez direla guztiz fidagarriak eta, beraz, https://www.sagardoa.eus-ek ezin duela ziurtatu ordenagailuan alterazioak sor ditzaketen malware edo bestelako elementurik ez egotea erabiltzailearen sistemak (softwarea eta hardwarea) edo bertan dauden dokumentu eta fitxategi elektronikoetan, nahiz eta beharrezko bitarteko guztiak eta segurtasun neurri egokiak jarri ditugun elementu kaltegarri horiek ez egoteko.\nErabiltzaileak Sagardoa Routi jakinarazitako datu pertsonalak datu base automatizatuetan gorde daitezke edo ez, jabetza Sagardoa Routeri dagokio soilik, bertan jasotako informazioaren konfidentzialtasuna, osotasuna eta kalitatea bermatzen duten neurri teknikoak, antolakuntzakoak eta segurtasunekoak bere gain hartuz, datuak babesteko indarreko araudian xedatutakoa.\nJabetza Intelektualaren Legearen 8. eta 32.1 artikuluetako bigarren paragrafoan xedatutakoaren arabera, erreprodukzioa, banaketa eta komunikazio publikoa, webgune honetako edukien zati bat edo zati bat eskuragarri jartzeko modua barne, helburu komertzialetarako. , edozein euskarritan eta edozein bitarteko tekniko erabiliz, Sagardoa rOUTEN baimenik gabe. Erabiltzailea ados dago Sagardoa Ibilbidearen jabetza Intelektual eta Industrialeko eskubideak errespetatzeko.\nErabiltzaileak badaki eta onartzen du testua, softwarea, edukia (egitura, hautaketa, antolaketa eta aurkezpena barne), podcasta, argazkiak, ikus-entzunezko materiala eta grafikoak barne, izaera zehatzik gabe, podcasta, argazkiak, ikus-entzunezko materiala eta grafikoak biltzen dituela, marka komertzialen, eskubideen copyright eskubideak babestuta daudela eta gainerako eskubide legitimoak, Espainia alderdi den nazioarteko itunen eta Espainiako gainerako jabetza eskubide eta legeen arabera.\nErabiltzaile batek edo hirugarren batek webean eduki batzuk sartu izanaren ondorioz legezko jabetza intelektualeko eskubideen urraketa gertatu dela uste badu, Sagardoa Routeri jakinarazi beharko dio inguruabar hori, honako hau adieraziz:\nUstez urraturiko eskubideen jabe den interesdunaren datu pertsonalak edo erreklamazioa interesduna ez den hirugarren batek aurkezten duenean jarduten duen ordezkaritza adierazi.\nAdierazi jabetza intelektualeko eskubideek babestutako edukiak eta horiek webgunean duten kokapena, adierazitako jabetza intelektualeko eskubideen egiaztagiria eta adierazpen adierazia, non interesduna arduratzen den jakinarazpenean emandako informazioaren egiazkotasunaz.\nHttps://www.sagardoa.eus webgunearen orrialdeek hirugarrenen jabetzako beste webgune batzuetarako eta edukietarako estekak eskaintzen dituzte, hala nola:\nBeste blog batzuetako edukia\nBERMEEN GARANTIA ETA ARDURADUNA\nSagardoa Routek ez du inolako bermerik ematen eta ez da inolaz ere erantzule egiten:\nWebaren edo bertako zerbitzuen eta edukien erabilgarritasun eza, mantentze-lana eta funtzionamendu eraginkorra.\nEdukietan malware, programa kaltegarri edo kaltegarriak egotea.\nLegez kanpoko erabilera, arduragabekeria, iruzurrezko erabilera edo Lege Ohar honen aurka.\nHornitzaileak ez du inolaz ere erantzukizunik webgune honen legez kanpoko edo erabilera desegokiak sor ditzakeen kalteengatik.\nOro har, webgune honetan dauden Sagardoa Routen eta bertako zerbitzu telematikoen erabiltzaileen arteko harremanak Espainiako legeriaren eta jurisdikzioaren eta Donostiako epaitegien mende daude.\nErabiltzaile batek Lege Baldintza hauekin edo https://www.sagardoa.eus atarian iruzkinik egin ezkero, jo Harremanetara.\nLege oharra azkeneko aldiz 2021eko martxoaren 15ean eguneratu da.


Louvor e adoração - BASQ1571 - Basque(Navarro-Labourdin)NT - Bíblia Online\nMinçatzen çaretela çuen artean psalmuz, laudorioz eta cantu spiritualez: cantatzen eta resonatzen draucaçuela Iaunari çuen bihotzean.\nGratiac-ere rendatzen drautzaçuela bethiere gauça guciéz, Iesus Christ gure Iaunaren icenean, gure Iainco eta Aitari:\nMaiteác, artha handi dudalaric çuey scribatzera saluamendu communaz, necessario içan çait çuey scribatzera, exhorta çaitzatedançát bihotz hartzera behin sainduey eman içan çayen fedeagatic.\nGaineracoaz, anayeác, gauça eguiazco diraden guciac gauça honest guciac, iustoac, purac, amoriotacoac, icen onetacoac, baldin edocein verthute bada eta edocein laudorio, gauça hautan pensa eçaçue:\nNoizpait cinetenac ez populu, orain çarete Iaincoaren populu: çuec misericordia obtenitu etzendutenóc, orain misericordia obtenitu vkan duçue.\nCeinec predestinatu vkan baiquaitu bere baithan adopta guençançát Iesus Christez, bere vorondatearen placer onaren araura,\nBere gratiazco gloriaren laudoriotan, ceinez bere gogaraco eguin baiquaitu bere maitean.\nGauça gucietan esquerrac emainzquiçue: ecen haur da Iaincoaren çuetaraco vorondatea Iesus Christez.\nIaincoa dun Spiritu: eta hura adoratzen dutenéc, spirituz eta eguiaz adoratu behar diné.\nEztuc nehor guerlán empatchatzen vicitzeco eguitecoéz, guerla eguiteco hautatu duenaren gogaraco dençát.\nEsquer bada Iaincoari bethi Christean triumpha eraciten draucunari: eta bere eçagutzearen vssaina eçagut eraciten draucunari leku gucietan.\nBaina ethorten dun orena, eta orain dun, noiz adoraçale eguiazcoéc adoraturen baitute Aita spirituz eta eguiaz: ecen Aita-ere halaco adoraçalén galdez diagon.\nHic bada trabaillu suffri eçac Iesus Christen gendarmés on anço.\nLaudatzen çutela Iaincoa, eta gratia çutela populu gucia baithan. Eta Iaunac eratchequiten ceraucan gende saluatu içatecoric egun oroz Eliçari.


Gure asmoa, aurten ere, Mundakako munduko surf txapelketaren inguruan zerbait idaztea zen. Baina honezkero jakingo duzuen moduan aurten ez da ospatuko txapelketarik Mundakan olaturik ez dagoelako. Mundu osoan izan dute desagerpen honen berri eta gurean baino garrantzi handiagoa eman diote hainbat tokitan (australiarrek ezin dute sinetsi egoera honetara nola iritsi garen). Ez dakigu olatua itzuliko den. Ez dakigu munduko txapelketa itzuliko den. Dakigun bakarra, askotan lehenengoan bizi garela uste dugula, baino gauza askotarako 3. mundukoak gara.\nSK8UKN (URRIA, AZAROA, BIZKAIAKO HAINBAT HERRIETAN)\nUribe Kostako skaterrak dira erakusketa honetako protagonistak. UK aldizkariak ekoiztu du Carlos Terreros argazkilariaren SK8UKN izeneko bilduma hau. Uribe Kostan beste edozein gauzaren gainetik labaintzeko joera nabarmentzen da eta honezkero zalantzak ditugu Sex Pistols-ek Anarchy in the UK kantatzen zuenean ez ote zuen Bizkaiako lur eta itsasalde hau buruan izango. Info gehiagoUK aldizkarian edo helbidean:\nMEM COPENHAGEN (URRIAK 30, 31)\nAurten abenduan izango da MusicaExMachina jaialdia Bilbon, baina aurretik, Euskal Herriko ikus-entzunezkoen proiekzioa antolatu dute Danimarkako hiriburuan. Filmez gain Pilar Baizanen musika esperimental proiektua aurkeztuko dute ( ) eta amaitzeko Ramon Churruca eta Alberto Lomas-en performancea izango da.\nKIMUAK 05/06 KATALOGO BERRIA.\nMundu osoko zine jaialdietatik urtero eskatzen duten katalogoa da Kimuak. Azken urteotan Euskal Herrian eginiko film laburrak ezagun egin dira nazioartean eta honezkero hainbat Zinemalditan sail osoa eskaintzen hasi dira Kimuak katalogoetan azaldutako laburrekin. Urte gutxitan nazioarteko erreferentzia bihurtu da Kimuak. Gurean hain ohikoak diren egitasmo kultural ponposoek badute nondik ikasi.\nUrtero lez, azken joerak eta inguruko eta nazioarteko artista abangoardistenak eskainiko dizkigu Elektronikaldiak. Gune nagusia Zurriolako ondartzatik bi pausotara dagoen Okendo kultur etxean izango da. Donostia Elektronikoa lehiaketako irabazleak ere 7. edizio honetan euren lana erakutsiko digute.\n90 grados espaziokoek antolatu zuten aurkezpen festara ilea garbitu eta orraztu gabe azaldu ginen. Espazio gisa definitzen dugu gune hau, bertan arte galeria, liburu denda, ile apaindegi, eta aurrerantzean bestelako mutazio ugari ezagutu ahal izango ditugu. Donostiako alde zaharrean dago. 90 graduko anguloa egiten duten bi kaleetara irekia eta ez zara erakusleiho aurretik pasako barrura begiratu gabe.\nMAIDER LOPEZ ARTIUM-EN (URRIAREN 20TIK URTARRILAREN 8RA)\nGasteizen erdialdean dagoen museoak artista donostiarrari eskainiko dio erakusketa. Bere artelana egunerokotasunean kamuflatzea gustoko duen sortzaileak bere azken lanak erakutsiko dizkigu. Ez dugu pista gehiagorik emango...baina erakusketak alboko irudiarekin eta bertan azaltzen diren elementuekin zerikusia izango du.\nM2 FESTIVAL (URRIAK 29)\nMonegros desertuko udako jaialdian astindu ederra ematen diogu gorputzari. Antolatzaileei ez zaie ordea nahikoa iruditzen eta udazkenerako beste jaialdi bat antolatu digute. 3 pista ezberdin eta 30 artista baino gehiago.\nBELDURREZKO ZINEMALDIA (URRIA 29-AZAROA 5)\nMorticia Adams garaikide baten moduan, Alaskak ongietorria ematen digu aurtengo Beldurrezko Asteko kartoizko ataritik. Zer esatea nahi duzue...askotan pena ematen digu zinemaldi honen promozioa egitea, gure kuttunetako batek aldaketa larregirik eta masifikaziorik pairatzea ez dugu nahi. Heriotzaren moduan betirako iraun beharko luke Beldur eta Fantasiazko Zinemaldiak. Beldurrezko Astea: zinemaldi orok, egunen batean izan nahiko lukeen zinemaldia...\nTelekomunikazioen alorrean sekulako iraultza suposatuko duen asmakizuna izan daiteke edo teknologi berrien unibertsoko bluff berri bat. Wimax ak beste abantailen artean 50kmtako kobertura du kablerik gabe antena bakarrarekin, standar internazionala du, Intel-en babesa duenez ordenagailuetan seriez izango dugu, 40Mbps-ko abiadura du oraingoz, baina esan bezala kablerik gabe eta ahots komunikazioa ahalbideratzen du. Wimax-ak sortzen dituen galdera eta zalantzak direla eta BlogWimax martxan jartzera bultzatu.\nGwyneth Paltrow-ren senarra eta Apple txikiaren aitak, bere taldekideekin batera, kontzertua eskainiko du Donostiako belodromoan azaroaren 25ean. Azken hiruzpalau urteotan rock-pop panoraman azaldu den talderik esanguratsuenetarikoa ( Parachutes azken urteotan pop musikan eragin nabarmena izan duen diskoa denik ezin ukatu) zuzenean entzuteko aukera izango dugu.\nELEKTRORADIOGRAMA. THEBALDE GAUA BRANKAN! (URRIAK 21)\nDJ Arka-ren aukeraketa musikalarekin gozatu eta gune berezi eta liluragarri batetaz gozatzeko aukera ezin hobea Haizearen Orraziaren parean dagoen Brankan. Itsasoko olatuek Arkaren bihotzean ezartzen duten erritmoari segika trago batzuk eta gau ederra pasatzeko parada. Gonbidatua zaude...


Â«Loiolako dokumentua baliagarria da epe ertaineraÂ»\n1948, Gernika. Kulturaren ekonomia irakaslea da EHUn. Eusko Jaurlaritzaren Kulturaren Euskal Planaren koordinatzaileetakoa eta Kultura Saileko aholkularia da, azkeneko sei urteetan. Sektore batzuek Ibarretxe lehendakariaren aholkularitzat ere jo dute: “Hori ez da egia. Nire ideiak balekoak badira eta norbaitengan eragiten badute, primeran. Ez naiz inongo gobernuren ez talde politikoren aholku emaile, ordea” adierazi digu. Elkarbide ekimeneko eta Erabaki plataformako kidea da. Politikaren begirale eta analista gisara solastatu gara berarekin.\nETAko kidea izan zen frankismoan. Jon Juaristi nahiz Txabi Etxebarrieta izan zituen kide. Jon Juaristiren joerakoen ibilbideaz hau esan digu: “Autodeterminazioaren eta ezkerraren alorrean aritu ostean, Zuzenbidezko Estatuaren defentsa egitetik Estatua soilik defendatzera iragan dira, zuzenbidea ahaztuz. Botere zentralari atxiki dira eta beren jatorrizko komunitatearen aurka paratu”. Txabi Etxebarrietaz hauxe aldiz: “Askok dioenaren aurka, Txabi bizi balitz ETA VI.aren tesiak bere egingo zituen, ez egungo ETArenak behintzat”. Ramon Zallo ETA VI.ean eta LKIn aritu zen. 1985ean utzi zuen militantzia politikoa.\nRamon Zalloren iritziz, Espainiako Estatua izatezko nazio anitza da, baina ez ditu Zuzenbidezko Estatuaren izaera juridikoa eta politikoa bermatzen: “Estatuak errealitate politikoa bere eragile politikoetan oinarritu behar du. Alabaina, EAEko eragile politikoen gehiengoak euskal erkidego hau subjektu politikoa dela eta Estatuarekin itun berria –Espainiarekin alde bikoa– negoziatu nahi duela dio, baina Estatu honek ez du betebehar morala eta politikoa bere egin. Trantsizio kaskarraren ondorioz, hori da bere defizita. Gatazka egoera honek auzi politiko honen ebazpena behar du, erabakitzeko eskubidean funtsatua”.\nRamon ZalloJose Ramon Gomez\nEusko Jaurlaritza itun berria bilatzen ari da Estatuarekin. Ez al da kontraesankorra 30 urtez sustatutako marko politiko- juridiko beretik markoa aldatzea?\nEz. Kontraesanak baino eragozpenak daude. Trantsizioan (1977-1980), orain markoa aldatu nahi duten eragile politiko guztiek markoaren aurrean jarrera bateratua hartu ez izana, oztopo nagusia izan da. Herri honetako sektore batek Autonomia Estatutuaren esperientzia garatu nahi izan zuen Estatuaren markoan, eta beste sektore batek –nire burua honetan sartzen dut– ez zuen ideia horren alde egin. Alabaina, 30 urteren ostean, bi sektoreek bat egiten dute puntu batean: Estatutuak ez du subiranotasunaren bidean aurrera egiteko balio. Demokrazia honek ez du bake arazoa konpontzeko balio, ezta Euskal Herrian izan den aldaketa ekonomikoa egokitzeko ere. Ajuria Eneko Itunaren porrotaren ostean lehenik eta Lizarra-Garaziko Akordioarekin gero, bigarren trantsizioa gauzatzeko nahia agertu zen.\nBa al dago bigarren trantsiziorik?\nNik amaitu ez zen trantsizioaren segidako trantsizioa deituko nuke. Akordioa zertzen ez den bitartean trantsizio hau susmo moduko zerbait da.\nNola ikusi duzu marko berria ekar lezakeen trantsizioa azken urteotan?\nOztopo nagusia trantsizioan ados jarri ez ziren bi sektoreen arteko harreman ahulak dira. Lizarra-Garaziko Akordioa krisian bukatu zen. Jaurlaritzaren Autonomia Estatutu Politiko berria Espainiako Gorteek geldiarazi zutenean euskal herritarrek ez zuten egoki erantzun. 30 urteko gatazkak nekea eta gorabehera sozialak eragin ditu. Egoerak zerra baten hortzen itxura du. Loiolako elkarrizketek zerra-hortzaren une gorena eta ona islatu dute. Saio hau normalizazio politikoaren azken aukera izan da, bigarren trantsizioaren gauzatzea ekar zezakeena. Eragile politikoak trantsizioa itxi eta akordioa lortzeko zorian egon ziren 2006ko irailean.\nLoiolako elkarrizketak bideratzeko ezker abertzaleak autonomia kontzeptua bere egin zuen. Zer gertatu zen aurrerago ez joateko?\nNik ezagutu dudan Batasunaren testu zirriborroa, gatazka bideratzeko eta prozesu politiko interesgarriak eragiteko modukoa zen. Gero, ETAk presio moduko bat eragin omen zuen, hori ez dugu ziur sekula jakingo ordea. Antza denez, testuan hasieran esaten zena baino gehiago eskatu zen gero. Eusko Legebiltzarraren eta Nafarroako Parlamentuaren hara-kiria eskatu omen zuten. Bi instituzioak desagertzea eta berauen ahalmen legegilea organo bateratua izatera pasatzea, bakoitzaren %50ak ordezkatua.\nHori baieztatu al daiteke?\nNik espresio horiek agertzen zituen dokumentua irakurri dut. Eta hori subiranotasun ordezkatzailearen oinarria hankaz gora jartzea da, noski.\nZure ustez blokeo egoera gainditzeko biderik ba al dago?\nTrantsizioari bide emateko eta beste marko bat gauzatzeko urratsak eman ditzazketenak bi Legebiltzarrak dira. Norabide horretan aurreratzeko aurreikusia zegoen eredua egokia zen: koordinaziorako organoa. Organo bateratu honek proposamen legegileak egiteko ahalmena zuen, ez erabakitzeko ahalmena. Demokrazia ordezkatzaileak Nafarroako Parlamentuan nahiz Eusko Legebiltzarrean oinarritzen segitzen zuen, alegia. Bigarren trantsizio moduko hau urratzen segitzeko nafarrek ez zuten besterik onartuko, noski. Alta, esperientzia berebizikoa zen une historiko politiko hau gainditzeko. Ezker abertzaleak ez zuen aukera hori ikusi, etorkizun-sen eskasa izan zuen eta horregatik gaude gauden egoeran.\nEzker abertzaleak EAJri aurpegiratu ohi dio, bere interes elektoralak oztopo direla negoziazio edo trantsizio prozesuan.\nKritika hori bidegabea da. Alderdiek tesitura politiko berrian kokatzeko egiten dituzten ahaleginek interes elektoral guztiak gainditzen dituzte. Lizarra-Garaziko Akordioak EAJri galera gehiago ekarri zion onura baino. Hauteskundeak lau urtean behin izaten dira eta prozesua oso urrutitik dator. Sakoneko arrazoia ez dira hauteskundeak edo Gobernua galtzeko beldurra. Noski, hauteskundeak galtzen badituzu honelako prozesua garatzen ari den bitartean, katastrofea izugarria izan daiteke prozesuaren bilakabidearentzat. Prozesuan jokoan dagoena alderdiek hauteskundeetan galtzen dutena baino askoz garrantzizkoagoa da. Bidezkoagoa da horrela ikustea nik uste.\nEzker abertzaleak legez kanpoko egoeraz baliatzea ere leporatzen dio EAJri.\nEzker abertzalearen egoera gehien erabili duena PSOE da. Aurreko hauteskundeetan EHAK aurkezten utzi zuen, Legebiltzarreko gehiengo abertzalea oztopatzeko eta alderdi honi giltzarri izateko aukera emanez. Orain berriz alderantziz da. Orduan Estatuaren nahiak eta ezker abertzalearenak egokitu ziren, orain aldiz, joko politikoa bestelakoa denez, ez zaio interesatzen. PSEri ez zaio EHAK giltzarria izatea interesatzen. Estatuak ezker abertzalearen egoera erabiltzen du bere onurarako eta honen aurka. Ezker abertzalearen legez kanpoko egoera bideratzea ez dago EAJren esku.\nNola ikusten duzu Espainiako Estatua euskal gatazkaren ebazteko orduan, beste herrien esperientziak aztertuta, Eskoziako prozesutik begiratua, kasu.\nKanadako Gorte Gorenaren erabakia egokia da gure kasuan. Honela dio: “Ez dakigu autodeterminazio eskubidea dagokigun, baina kolektibitate baten eskubidea errespetatu dadin eta Estatuak gurekin negozia dezan eskubidea dugu”. Eskozian ere prozesu bera ematen ari da. Ez dute autodeterminazio erreferenduma garatzeko eskubiderik, baina Britainia Handiko azkeneko lehen ministroek –Thatcher, Mayor edo Blairrek– honela esan dute: “Nor gara gu Eskoziako Parlamentuari, galdeketa egin nahi badute, ezetz esateko. Gu ez gara oztopo izango. Noski, guk ez dugu sezesioaren aldeko kanpaina egingo”. Herrialde hauetan sezesioaz ari dira eta agintariek horrela jokatzen dute. Gurean sezesioa ez da jokoan edo auzitan, gurean herritarrek federalismo asimetrikoa, konfederalismoa, kontsezionalismoa edo partenariadoa nahi duten ezagutzeko kontsulta egin nahi da. Erkidego historiko honek bere buruari galde diezaion baimen modukoa da kontsulta. Ea Estatuarekin negoziatu nahi duten galdetzen zaie herritarrei. Baina, tira, honezkero ez dugu erabakitzeko ahalmena dugun galdetu beharko, Estatu hau demokratikoa ote den baizik. Arazoa Estatuaren kalitate demokratiko eskasa da.\nBerriz ere blokeo egoeran gaude.\nBai. PSOEk Loiolako aurreakordioak baztertu ditu. Edozein negoziazio politiko bake prozesuaren menpe jarri nahi du. Euskal herritarrek erabakitzeko duten eskubidea onartzea ETAri ordain moduko bat ematea dela irizten du, biolentziaren amaieraren trukeko eskubidea. PSOEk ez du Loiolako aurreakordioetara itzuli nahi, iraganeko akordioa erabili ezintzat jo du eta hori akats izugarria da. Dokumentua epe ertainerako baliagarria da, bitarteko ona da bake egoeran eragile politikoak negoziatzeko berriz eseri daitezen.\nEusko Legebiltzarreko datorren osoko bilkurak egoera politikoa desblokeatuko al du?\nEHAK-k kontsultari baietz esaten badio bide interesgarria zabaldu daiteke. Auzitegi Nazionalak helegite bidez geldiarazi dezake, baina bost hilabetetan bidean aurrera egiteko aukerari eutsiko zaio. Jaurlaritzaren proposamenari baietz esatea, itxia den prozesua zabaltzeko modua da. EHAK-k ezetz esaten badio, lau urteko blokeo egoera luzatuko da gutxienez. Herri honek ezin du egoera hau gehiago jasan.\nPatxi Lopez lehendakari ikusten duzu egoera horretan?\nZaila iruditzen zait, baina ez ezinezkoa. Dena den, ez dut Patxi Lopezen lidergo sendorik ikusten. PSOEri ez diot ikusten ez bake ez kultur ez ekonomia proiekturik Euskal Herriarentzat. PSOEk ez dauka herritarren gehiengoak eskatzen duen aldaketa gauzatzeko proiektu politikorik.\nHauteskundeek desblokeatu beharko dute egungo egoera.\nLegealdiaren bukaerara bitartean alderdi bakoitzak herri hau eraikitzeko duen proiektua aurkeztuko du. Herritarren hainbat eskaerek tokiz kanpo ezarri dituzte alderdien proiektuak. Ongizateari buruzko proiektuak garrantzitsuak eta eztabaidatuak izango dira. Euskal Herria birpentsatzeko unea iritsi da. Eztabaidek arazoaren muinera joan beharko dute. Betebehar horretan alderdi guztiek indar berritu beharko dute.\nEzker abertzalearen aukerak barne.\nEgoera egokiena ezker abertzaleak aurkezteko aukera izatea litzateke. Nik izugarrizko garrantzia ematen diet hauteskunde hauei, berauek seinalatuko dute erabakitzeko eskubidearen bidetik joango garen edo beste ziklo luze baten barruan sartuko ote garen, biolentzia egoera jasanezina tarteko. Ezker abertzalea inkognita da. Bere jende asko kendu dute erditik. Ez dakigu nola mamituko den bere jarrera eta zein norabidetan joango den. Ez da erraza antzematen Legebiltzarreko bozketan egingo dutena. Nik ez dut argi ikusten. Ez gaude Jaurlaritzaren Estatutu Berriaren proposamena bozkatu zeneko egoeran.\nEuskal Kulturaren Planaz\nOso kontentu nago planarekin. Euskal Kulturaren Planean bi garai daude EAEn: aurrekoa eta ondorengoa. Nik honelako puntuak nabarmenduko nituzke:\nPlanaren bidez gobernantza moduko politika garatzen ari da. Hau da, kultur arloko sektoreek beraiek, plan eraginkorren bidez eta administrazioarekin eztabaidan sorrarazi dute plana. Bere egikaritza eta aurrekontuen gauzatzea akordio bidez garatu da, parte-hartze bateratuaren bidez. Hamahiru talde iraunkor lanean ari dira, bi-hilero bilduz eta plana osatuz. Esperientziak hainbat herri sektorek herriko politika kulturaleko erabakien parte hartzea ahalbidetu du, politika erradikala egitea ekarri du, alegia.\nSektore hauek oso atomizatuta zeuden eta taldeak osatu ahala mintzakideak bihurtu dira. Mintzakidetza ona da berez, eta antolatua bada are hobeagoa.\nPlana gauzatu arte, EAEko kultur erakundeek ez zuten inoiz elkarrekin funtzionatu eta duela bi urte, Jaurlaritzak, hiru Foru Aldundiek, hiriburuetako udaletxeek (Donostiakoa uneon kanpo dago) eta EUDELek informazioak elkartrukatzen dituzte, bakoitzak burutuko dituen ekimen kulturalak elkarri ezagutaraziz.\nErakundeen kudeaketarako egitura politikoak berritu ditugu: Euskal Kulturaren Behatokia sortu da, Kulturaren Euskal Kontseilua, Ikus-entzunezkoen Klusterra, Etxepare Institutua, Arteen eta Industria Kulturalen Institutua abian da.\nAzkenik, politika sektoriala landu ahala sektore guztietan gertatzen denaren berri ezagutu dugu. Egiturak finkatuta daude, ikaspenak egin ditugu eta orain, aurrerapauso kualitatiboa lortzeko jauzia emango da. I. Kultur Planean jaso dugun esperientziaren arabera abiatuko da II. Kultur Plana.\nSektoreren batek planaren garapenean euskararen berezko autonomia falta dela adierazi du. Zer diozu honi buruz?\nNik ez dut horrela bizi, ez dut euskara eranskin bezala ikusten kulturaren planean. Alderantziz. Euskara presente dago ekimen guztietan, zeharka bada ere. Gure logika hori izaki, euskara planen ardatzetan presente dago. Kultur sektoreen eta instituzioen bilerak euskaraz egiten dira. Euskal Kulturaren Behatokiaren kasuan, berbarako, euskaraz aritzen da, eta beste arlotan, euskaraz eta gaztelaniaz. Nagusiki euskaraz lan egiten da. Euskarak alor horietan guztietan eragiten du, jendea pozik dago euskara ez delako bere horretan geratu, euskara bitartekoa da baita ere artearen, diskogintzaren eta DVDen sektorean.\nKultura produktu izatera pasa da azken hamarkadan. Horrek ez al du kutsu gutxiesgarririk?\nEz dut uste. Mundua irauli da, baita zentzu horretan kulturarekiko ikuspegia eta jokamoldea ere. Kulturaren ekonomia oso garrantzizkoa da gaur egun. Batez ere kulturak baliabideak behar dituelako, bitartekoak eta pertsonak. Aldez aurretiko inbertsioak behar ditu eta gero bere erabiltzaileek onartua izatea, edo bestela esanda: kulturak merkatuan sarrera eta harrera izan behar du. Kulturaren alorrean inbertsioak egin behar dira ezinbestean, sektore ekonomiko garrantzizkoa bilakatu baita, are gehiago, ekonomiaren lehentasunezko sektorea da kultura. Gainera, uneon, sustrai zaharrak dituzten beste sektore batzuek baino laguntza gehiago behar du, metalurgia berak baino, esaterako.\nKulturarena etorkizuneko jarrera bereziz ekin behar diogu. Gure herria eta kultura jokoan baitaude, bereziki herri txikia garelako. Globalizazioaren aro honetan baliabide gehiago jarri behar ditugu, gauden egoera ahula konpentsatzeko.\nBi mehatxu gogor ditugu bereziki: Nazioen gaindiko ekoizpenarena (Internet eta hedabide erraldoien bidez heldu zaiguna) eta Estatu anfitrioiaren kulturak dituen estatus, pisu eta eraginaren mehatxua.\nBeraz, gure komunitateak ahalegin ekonomiko handia egin behar du, eta aldi berean jendea kontzientziatzeko eta autoestimua indartzeko esfortzu berezia. Gure kultura duina dela azaldu behar dugu, bakarra munduan. Guk lantzen ez badugu beste inork ez du egingo. Herritarrak ohartarazi behar ditugu kultura bizkortzeko modu hau funtsezkoa dela gure kultura munduan zabaltzeko. Erakutsi behar dugu sortzaileak eta ekoizleak ditugula, baita eskaintzeko eta trukatzeko ahalmena ere.\nGarai industrialaren ondorengo honetan, kultur produkzioa zabaltzeko industria garaian ikasi genuena erabili behar dugu, bestela gure kultura gainbeherako prozesu batean sartuko da. Nondik nora joan behar dugun argi eta garbi planifikatzeko unea heldu da. II. Euskal Kulturaren Plana zentzu honetan hasiko da lantzen aurki.


Asteria - Wikipedia, entziklopedia askea.\nGreziar mitologian, Asteria (grezieraz αστερια, "izarra") gutxienez hiru pertsonaia ezberdinen izena zen.\nAsteria titanide bat zen, Zeo eta Feberen alaba. Zeusek jazarria, hartzea saiatzen zena, bere burua itsasora bota zuen, jainkoagandik ihes egiteko. Honela, batzuk Asteria eta beste batzuk Ortigia deitu duten noraezean dabilen uhartean bihurtu zen. Beranduago, izena Delosgatik aldatu zitzaion. Alternatiboki, galeper bihurtu zen Zeus eragozteko. Egileren batzuk, Perses titanarekin Hekateren amatzat jotzen dute.\nAsteria Amazonetako seigarrena izan zen, Heraklesek hil zuena Hipolitaren gerrikoaren bila joan zenean. Amazonek (Hipolita erregina bezala zutenak) bazekiten Herakles garaiezina zela, baina, hala eta guztiz ere, aurre egin zioten.\nAsteria Zeusengandik ihes egiteko galeper bihurtu zen lamia bat zen.


Goiz esnatu da Tolosa - Tolosaldeko ataria\nGoiz esnatu da Tolosa\nTolosaldeko Ataria 2018-02-13 10:12\n...edo berandu erretiratu. Txistu doinuekin hasi da Asteartita eguna Tolosan. Parranda luzatu nahian zebiltzatenek eta urtero jaikitzen direnek bat egin dute udaletxeko arkupeetan.\nAskorentzat inauterietako unerik kuttunenetako bat da Alborada. Beste batzuentzat, berriz, tabernak itxi eta Pattar zezena hasi bitarteko denborapasa. Kontuak kontu, xarma bereziko hitzordua izaten da Alborada.\nGoizeko 06:00etan, Segurako Alboradak dantzan jarri ditu Plaza Zaharrera gerturatu direnak. 'Ez zagok geldirik egoteko girorik'. Alde batetik bestera mugitzen ari zen Txepe, hotzari aurre egiteko. Beste batzuk herri lanetako langileek banatutako anis tragoekin berotu dute gorputza. 'Urtero etortzen nauk, lo pixka bat egin eta gero, eta anis trago batekin guztiz esnatzen nauk', zioen hutsik egiten ez duen beste batek.\nOrdubetez izan dira Txirrita, Garmendia, Azkue aita-semeak eta konpainia, udaletxeko arkupeetan, eta ondoren, kalejira egin dute alde zaharretik barrena: Berdura Plaza, Gorriti Plaza eta Gaztelako Arkua. Txistulariek amaitzerako, txaranga doinuak ziren nagusi. Tolosa, beste behin, inauterietako doinuen erritmora esnatu da. Baita oheratu ere.


Urola Erdiko ondarea ezagutzeko bisita gidatuak eta ibilaldiak, Ezkutuko Altxorrak programaren udako eskaintzan - Azkoitia - Maxixatzen.eus\nUrola Erdiko ondarea ezagutzeko bisita gidatuak eta ibilaldiak, Ezkutuko Altxorrak programaren udako eskaintzan\nMaialen Etxaniz 2020-07-14 11:19\nBalda dorretxea, Balda plazatik.\nLarunbatean egingo dute aurreneko irteera, eta irailaren 20an izango da azkena. Guztira, hemezortzi irteera edo txango antolatu dituzte. Bisita gidatuez gain, aurtengo udan Inaziotar Bideko aurreneko hiru etapak egingo dituzte uda sasoirako prestatu duten Ezkutuko Altxorrak programaren barruan.\nEzohiko uda izango da aurtengoa, eta ezohiko eskaintzarekin dator Ezkutuko Altxorrak, Iraurgi Berritzen garapen agentziak Loiolako Turismo Bulegoaren bidez kudeatzen duen bisita gidatuen programaren udako edizioa.\nAntolatzaileek azaldu dutenez, COVID-19ak sortu duen "egoerara moldatu" dute udako eskaintza. Hori dela eta, bisita eta jarduera ia gehienak aire librean egingo dituzte. Jardueretara animatzen diren parte hartzaileek segurtasun protokoloak bete beharko dituzte, eta bakoitzak norbere maskara eraman beharko du ekintzetara. Aforoak kontrolatu egingo dituzte, eta bisitako edo irteerako, gehienez, hamabost lagunek hartu ahal izango dute parte.\nZapatuan, uztailak 18an, ekingo diote Ezkutuko Altxorrak programaren udako edizioari, eta irailaren 20an emango diote amaiera. Bitarte horretan, guztira, 18 bisita gidatu eta irteera egitea aurreikusten dute antolatzaileek. Aurreratu dutenez, bisita gidatuak Aizarnazabalen, Azkoitian, Azpeitian eta Zestoan egingo dituzte, eta parte hartzaileek herri horietako ondare kulturala eta historikoa ezagutzeko aukera izango dute.\nBisita gidatuez gain, aurtengo udan Inaziotar Bideko aurreneko hiru etapak egingo dituzte uda sasoirako prestatu duten Ezkutuko Altxorrak programaren barruan.\nBi helburu nagusirekin antolatu dute udako Ezkutuko Altxorrak edizioa: bertako eskaintza turistikoa sortzeko nahiz barne turismoa sustatzeko eta tokiko ondare historiko kulturalaren eta naturalaren gaineko sentzibilizazioa bultzatzeko.\nUrola Erdiko bisitetan parte hartzeko aurrez izena ematea gomendatzen dute egitasmoaren sustatzaileek, 943-15 18 78 telefonora (Loiolako informazio bulegoa) deituta edo info@tierraignaciana.com helbidera idatzita.\nHiru eskaintza Azkoitian\nAzkoitian hiru ekintza egingo dituzte Ezkutuko Altxorrak programari lotuta. Uztailaren 26an eta irailaren 20an, 12:00etan, 'Jauregi eta dorretxeen artean' bisita gidatua egiteko aukera egongo da. Azkoitian dauden dorretxeak, jauregiak, elizak eta bestelako eraikinak ezagutzeko aukera egongo da, besteak beste, Balda Dorretxea, Idiakez Dorretxea eta Amabirjinaren jasokundeko parrokia... XVI. mendeko kontuak ezagutzeko aukera eskainiko dute bisita gidatuan.\nAbuztuaren 5ean, 10:00etan, 'Ibilbide historikoa, Baldatik Loiolara' izeneko ibilbidea egingo dute. Aitz-goiti eta Aitz-beiti, Iraurgi bailararen sorrera, historia, paisaia eta kultura ezagutzeko aukera egongo da. Balda dorretxetik abiatuta Loiolako Santutegira egingo dute ibilbidea.\nAbuztuaren 9an, 10:00etan, 'Xoxoteko Inazio, bailarako zaindaria. Aittola-Xoxote' ibilbidea egingo dute. Aittolako zelaietatik abiatuta Xoxotera egingo dute bidaia, mendi horiek ezkutatzen dituzten balio naturalak eta etnografikoak ezagutzeko.\nEzkutuko Altxorrak, bisita gidatuak:\nUztailak 18, larunbata. Aizarnazabalen, 11:00etan. San Cristobal ermitaren bi kilometroko ibilbidea.\nUztailak 19, igandea. Zestoan, 11:00etan. Zestoako hiribildua XVI. mendean eta Lili jauregia.\nUztailak 25, larunbata. Azpeitian, 12:00etan. Azpeitia XVI. mendean.\nUztailak 26, igandea. Azkoitian, 12:00etan. Jauregi eta dorretxe artean.\nAbuztuak 5, asteazkena. Azkoitia-Loiola, 10:00etan. Baldatik Loiolara ibilbide historikoa, Loiolakoaren eraginpean.\nAbuztuak 8, larunbata. Loiola-Azpeitian, 10:00etan. Loiolatik Madalenara ibilbide historikoa, Loiolakoaren eraginpean.\nAbuztuak 9, igandea. Izarraitzen, Aittolatik irtenda, 10:00etan. Xoxoteko Inazio, bailarako zaindaria.\nAbuztuak 15, larunbata. Loiolan, 12:00etan. Iñigoren Loiola.\nAbuztuak 22, larunbata. Aizarna-Santa Engrazin, 11:00etan. Aizarnako antzinako herrixkak.\nAbuztuak 29, larunbata. Zestoan, 12:00etan. Zestoa hiriburu termala.\nAbuztuak 30, igandea. Azpeitian, 11:00etan. Loiolako Inazio 1535ko Azpeitian: Madalena-Lasao.\nIrailak 12, larunbata. Loiolan, 12:00etan. Iñigoren Loiola.\nIrailak 13, igandea. Azkoitian, 12:00etan, Azkoitiaren sorrera historian zehar.\nIrailak 19, larunbata. Azpeitian, 12:00etan. Azpeitia XVI. mendean.\nIrailak 20, igandea. Azkoitian, 12:00etan. Jauregi eta dorretxe artean.


Eman izena eta gozatu abantaila guztiez – Goierriko Azoka\nEman izena eta gozatu abantaila guztiez\nAUKERATU ZURE NEGOZIORA GEHIEN EGOKITZEN DEN PROPOSAMENA:\nORDAINKETA EGIN ONDOREN ZURE UDALAK ZATI BAT ITZULIKO DIZU\nPLATAFORMAN FITXA SORTU\nBAI, FITXA SORTU NAHI DUT\nFITXA ETA DENDA NAHI DITUT\nXehetasun gehiago ezagutu nahi dituzu?\nJARRI GUREKIN HARREMANETAN ZALANTZA GUZTIAK ARGITZEKO\nEmandako informazioa webgunearen arduraduna den GOIERRIKO EKIMENA, S.A.k zure eskaera erantzuteko eta informazio komertziala bidaltzeko erabiliko dudala adierazten dizugu. Emandako datuak bi alderdiek interesa duten denboran zehar gordeko dira. Legitimizazioa zure baimenaren bidez lortzen da. Datu hauek ez zaizkie hirugarrenei emango zure oniritzirik gabe, lege-betebehar bat dagoen kasuetan izan ezik. Zure erabiltzaile-eskubideak baliatu ditzakezu info@goierrikoazoka.eus helbidera idatziz.


28 otsaila, 2020 Asteko Gaia 133\n‘Goierritarra’ eta ‘Otamotz’ aldizkarien bategitetik sortu zen GOIBERRI, 2012ko urtarrilean. Eskualdea bere osotasunean hartzen duen aurreneko aldizkaria izan zen. Zortzi urteko bidean denetariko gaiak jorratu ditu.\nSustrai sendoetatik jaiotako kimu berria izan zen GoiBerri aldizkaria, bere sorreratik. Tradiziotik berrikuntzara egindako jauzia irudikatu nahi izan zuen aldizkari berriaren promozio bideoak. Eskuan otarrea hartuta, baserritik ateratzera zihoan adineko emakumea erakusten zuen; bizikleta zaharra hartu beharrean, ordea, kotxe berri eta modernoa hartzen zuen, azokara ziztuan joateko. Izan ere, iturri zaharretik edaten zuen argitalpen berria izan nahi zuen GoiBerri-k. Goierritarra eta Otamotz aldizkariek urte askoan jorratutako bideari jarraitu zion, baina bien bideak eta indarrak batuta.\nGaraiko egoerak eta beharrek eraginda elkar hartu zuten bi proiektu horiek, garaiko artikuluek jasotzen dutenez. «Beharrak sortu du elkarlan hau: maiztasunean irabazteko beharrak, erreferentzialtasunean irabazteko beharrak, produktu berria sortzeko beharrak eta Goierriko Hitza-ren estrategia berdinetik jarraituz, eskualde bakar bezala lan egiteko beharrak». Irakurleekin, hainbat eragilerekin eta kazetaritza arloko adituekin egindako hausnarketak ere agerian utzi zuen elkarlan horren garrantzia.\nHala, azalez eta mamiz berrituta etorri zen aldizkari berria, maiztasuna ere aldatu eta astekari bihurtuta. Diseinu eta atal berrituak zekartzan, eta gaiak lantzeko modua ere aldatu zuen, aktualitatearekin lotura handiagoa izanez, baina aldi berean egunkariak baino erritmo pausatuagoa eta landuagoa eskainiz.\nEskualdearen kohesioa ere bilatu izan du hasieratik GoiBerri aldizkariak. Eskualde osoa hartzen duen aurreneko euskarazko aldizkaria izan da, eta aurreneko zenbakitik agertu du eskualdearen batasunaren eta kohesioaren inguruko kezka. Josetxo Zufiaurre eta Jose Luis Ugarte historian adituak elkartu zituen aldizkariak, Goierri behearen eta garaiaren arteko harremanaz hitz egiteko.\nLegazpik historikoki Goierriko herriekin harreman handia izan duela azaldu zuen Ugartek. Burdinoletako lanbideak, Aztiria auzoko elkargunea, edota hizkera, horren adibide. «Legazpin zaharrek hitz egiten duten hizkerak antz handia dauka Zegamakoarekin». Azken hamarkadetan, ordea, harreman hori aldatu egin da. Hainbat arrazoi eman zituen horretarako: «Batetik, biztanle kopurua ikaragarri hazi da eskualdeaz kanpoko etorkinekin. Bestetik, bideek ez gaituzte elkartzen. Harreman handiagoa daukagu Donostiarekin ondoko herriarekin baino».\nZufiaurrek ere, goiko eta beheko herrien artean «lehen harreman handiagoa» zela uste du. «Dena Goierri izango balitz gure arteko hartu-emana handiagoa izango litzateke. Mankomunitateen sorrerak hartu-emana gutxitu du. Mankomunitate bakarra izango bagenu Goieki agentziak dena hartuko zuen, adibidez, eta erlazioa estuagoa izango zen».\nZortzi urteko ibilbidea\nGoiBerri aldizkariak 2012ko urtarrilaren 31n ikusi zuen argia aurrenekoz, eta geroztik, zortzi urteko ibilbide luze eta oparoa egin du. Tarte horretan, 364 zenbaki eta 3.500 artikulu baino gehiago argitaratu ditu.\nJorratu dituen gaiei dagokionean, aktualitateko gaiek, herri mailakoek eta atzera begirakoek ere izan dute tokia. Gizartean pil-pilean dauden hainbat gai landu ditu epe horretan. Politika arloan, esaterako, Gure Esku Dagoren eta erabakitzeko eskubidearen aldeko mugimenduaren lekuko zuzena izan da aldizkaria. Aurreneko zenbakian bertan, Jon Maia bertsolari eta zinegilearekin egindako elkarrizketa argitaratu zuen; bertan, Gazta zati bat dokumentalaz aritu zen Maia.\nHiru urte geroago, Goierriko Gure Esku Dagoko hiru kiderekin egindako hitz-aspertuan, ezusteko albistea ere eman zioten GoiBerri-ri, 2016an «Goierri osoa hartuko duen herri galdeketa bat» egiteko asmoa zutela. Aldizkari hau izan zen horren berri eman zuen lehena. Bozketaren beraren, 2017ko giza-katearen eta bestelako ekitaldien berri ere eman du. Horietako bat izan zen 2016an Araman egin zutena. 1931ko apirilaren 16an, Aramako eta Altzagako udalek egindako autodeterminazio aldarrikapena gogoratzeko ekitaldia izan zen, eta Goierriko kolore politiko eta garai ezberdinetako alkate eta hautetsiak elkartu ziren bertan.\nGizarte arloko beste hainbat mugimendu eta aldarrikapenen leiho ere izan da aldizkaria, urte hauetan. Goierriko Zubia LGTBI+ taldearen sorreraren berri eman zuen, eta baita genero aniztasunaren eta transexualitatearen gaiak landu ere. Horietako bat, 2018an Ibane Imaz beasaindarrarekin egindako elkarrizketa izan da GoiBerri-ren webgunean bisita gehien izan dituen artikulua.\nBerdintasuna izan da GoiBerri-k bereziki landu duen beste gaietako bat. Martxoaren 8aren harira ateratako ale bereziak dira horren adibide. Ingurumen arloan, Abiadura Handiko Trena, Sasieta eta Lurpe zabortegiak edota hondakinen bilketaren ingurukoak ere landu izan ditu.\nHori guztia, kolaboratzaile eta iritzigile talde baten ekarpenari esker osatu du urteotan.\n8 urte. 2012ko urtarrilaren 31n ikusi zuen argia aurrenekoz GOIBERRI aldizkariak. ‘Goierritarra’ eta ‘Otamotz’ aldizkarien bategitetik sortu zen, eta era horretan, Goierri bere osotasunean hartzen zuen lehen argitalpena bihurtu zen.\n364 Zenbaki. Zortzi urteko bidean, 364 zenbaki osatu ditu astero argitaratu den aldizkariak. Urteko 45-46 zenbaki ateratzen dira, ostiraletan. Etxez etxe nahiz postaz banatzen zaie harpidedunei.\n3.500 Artikulu. Aldizkari baten muina artikuluak dira, eta arlo horretan ere, kopuru polita osatu du GOIBERRI-k 8 urtean. 3.500 arkitulu argitaratu ditu guztira, 550 erreportaje eta 310 elkarrizketa zabal, 700 iritzi artikulurekin eta dozenaka atal txikiagorekin osatuta.\n« Zero kilometroa\nEta ibilian jarraituko du »


Txapela eta lehen mailara jauzia, Brosa eta Abelentzat : Oarsoaldeko Hitza\nBrosa eta Abel Altzako partidaren ostean, sariekin. Argazkia: EPLE\nBikain aritu dira EPLEko pilotariak urtea amaitu aurreko partidetan. Brosak eta Abelek merezitako saria eskuratu dute Gipuzkoako Txapelketan pala motzeko modalitatean: Txapela jantzi ziten finalean Altzako frontoian, eta horrekinbatera, Lehen Mailara igo dira EPLEkoak. Partida bikaina jokatu zuten bi pilotariek eta 40-30 irabazi zuten Irastorza eta Andonegiren kontra.\nBerri onak pala motzean, eta beste hainbeste trinkete modalitatean; Taberna eta Aranburu sailkatu dira Gipuzkoako Txapelketako eskuz banakako lehen mailako finalerdietarako. Bestelako emaitzak, hemen.\nPilota Eskolari dagokionean, berriz, Gabonetako etenaldiaren ostean hilaren 7an hasiko dira berriz ere entrenatzen.


Washington konderria (Ohio) - Wikipedia, entziklopedia askea.\nWashington konderria (Ohio)\n39°28′N 81°29′W / 39.46°N 81.49°W / 39.46; -81.49Koordenatuak: 39°28′N 81°29′W / 39.46°N 81.49°W / 39.46; -81.49\n1.636,8 km2 (%98.75)\n20,79 km2 (%1.25)\nWashington konderria (ingelesez: Washington County) Ohioko konderri bat da, Ameriketako Estatu Batuetan. Hiriburua Marietta da. 2010eko zentsuaren arabera 61.778 biztanle zituen, Washington kilometro koadroko azaleran.\nWashington konderriak 1.657,58 kilometro koadro ditu. Horietatik 20,79 ura dira. Beste 1.636,8 lurra dira. Biztanleria dentsitatea 37,27 da.\n2010eko zentsoan bizi ziren 61.778 pertsonetatik 59.742 txuriak edo hispanoak dira. Horietatik hispano edo latino kategorian 461 dira. 657 beltzak edo afroamerikarrak. 128 amerikar natiboak ziren eta 9 Hawaii edo Pazifikoko irletako natiboak. 341 asiarrak ziren. Bestelako arraza bat kategorian 48 biztanle daude. Bukatzeko euren burua arraza bat baino gehiagotan 853 pertsonek kokatzen zuten.


Irekia Eusko Jaurlaritza - Gobierno Vasco :: Eusko Jaurlaritzak azaroaren 25a Emakumeenganako indarkeria desagerrarazteko nazioarteko eguna dela eta adierazpen instituzionala onartu du\nEusko Jaurlaritzak azaroaren 25a…\n<img src="https://www.irekia.euskadi.eus/uploads/cover_photos/35599/original/logoconsejo.jpg" style="max-width:100%" alt="" />\nGobernu Kontseiluak Kode etikoa eta Jokabide etikoa eguneratzea onartu du\nAzaroaren 25a dela-eta, hau da, Nazio Batuen Batzar Nagusiak aitortutako “Emakumeenganako indarkeria desagerrarazteko nazioarteko eguna”, Eusko Jaurlaritzak indarkeria sexistaren espresio mota guztien aurrean bere gaitzespena agertu du gaur Gobernu Kontseiluan onartutako adierazpenean, gogoratuz indarkeria mota hau gizartean dagoen emakume eta gizonen berdintasun ezaren ondorio dela.\nTestu honetan Jaurlaritzak bere konpromisoa adierazten du emakumeen kontrako indarkeriaren prebentzioan lan egiteko, bereziki haur eta gazteekin, eta beharrezkoak diren baliabideak eskainiz, era honetara, errespetuan, askatasunean, autonomian eta berdintasunean oinarritutako harremanak eraiki ditzaten. Eta gogoratu nahi du berdintasun politikak direla era honetako indarkeriak eragiten duen arazoa konpontzeko bidea, izan ere, emakumeen kontrako indarkeria emakume eta gizonen berdintasun ezaren erakusle latzena baita. Zentzu honetan, Jaurlaritzak bere sail guztiek Emakunderekin batera alor honetan duten lan koordinatua eta inplikazioa berresten du.\nBestalde, Gobernu Kontseiluak gaur onartu du ere euskal sektore publikoan eta administrazioan lan egiten duten kargu publikodunen “Kode Etikoaren eta Jokabide Kodearen Testu Bategina”. Ardura publikoko karguak betetzen dituzten pertsonen betebeharren eta eskubideen arloan onartutako arau berrien ondoriozko aldaketa bat da. Horrela, testu berri honetan bilduta eta eguneratuta daude karguen funtzio publikoen erregulazioan aurrera egiteko eta sakontzeko legealdi honetan egindako lege-aldaketa guztiak.\nBileran honetan ere Eusko Jaurlaritzak onarpena eman dio Euskal Autonomia Erkidegoko akuikulturaren sektoreari 2016an emango zaizkion milioi bat euroren laguntzak iragartzeko Ekomiaren Garapen eta Lehiakortasuneko sailburuak emandako Aginduari.\nCG_22_de_noviembre.pdf 500 KB (application/pdf)\nEusko Jaurlaritzak Emakumeen aurkako Indarkeria Ezabatzeko Nazioarteko Eguna dela eta adierazpen instituzionala onartu du


kutixi artisau izozkiak - Zarautz\nKutixi artisau izozkiak Janpier, Alex eta Mikelek sortu zuten 2009ko hastapenetan. Hiru zarauztar hauetatik ostalaritzan esperientziadunak ziren aurreneko biak, eta sartu berria azkenengoa, baina denek ekin dute gogotsu proiektu berri honetan.\nHaseratik aurrikusi bezela prozesu osoa burutzen da Kutixin bertan, lehengaien aukeraketa, errezetak prestatzea, izozkiak egin eta azkenik bertan saltzea.\nProzesu osoaren helburua bat eta bakarra da, azken-produktua ahalik eta kalitate handienekoa izatea. Bide horretan ordea, Kutixin ez du denak balio, eta zenbait produkturen erabilera baztertu egiten da, hala nola, kolorante eta kontserbante ez naturalak edota izozkien bolumena handitzeko aditiboak.\nKalitateaz gain, kontsumitzaile ia ororengana iritsi nahian, zenbait berezitasun ere aurkituko dituzue Kutixin: esne gabe eginiko izozkiak, soja-esneaz eta azukre (sakarosa) gabe eginikoak, infusioen izozkiak, kafe-edari hotzak eta beste hainbat, orrialde honetan bertan zehatz-mehatz azaltzen denez.\nOngi-etorriak beraz Kutixira! Gusto baduzue sartu sukalderaino.\nFIDELTASUNA SARITZEN DUGU:\nLitro erdi eta litroko ontziak erosterakoan opari-txartela betetzen joango gatzaizkizu. 10. litrora iristean beste litro bat oparituko dizugu.


Araba ESIko Zainketa aringarriak, bokazioz integratzea - Osaraba\nAraba ESIko Zainketa aringarriak, bokazioz integratzea\nPasa den urriaren 17ko asteartean AUO Santiagoko areto nagusia eszenatoki bihurtu zen Zainketa aringarrien Nazioarteko egunari buruzko jardunaldi berezi bat antolatzeko: “ELA gaixotasuna duen pazientearen eta bere familiaren arreta. Integrazioa bere zerbitzura”.\nAlberto Meléndez Gracia. Araba ESI.\nAraba ESIko Medikuntza Aringarriko taldeak topagune bat antolatu zuen; bertan Alboko Esklerosi Amiotrofika (ELA) izeneko gaixotasun gogorraren inguruk Zainketa aringarriak eta integrazioa azaldu ziren.\nMedikuntza aringarriko taldeak diseinatu eta hamar urtez erabili duen bide klinikoa erakutsi zuen. Gaixoa eta bere familia erdigune duen bide horretan, neumologoak, neurologoak, nutrizionistak, fisioterapeutak, psikologoak, besteak beste dihardute Medikuntza aringarriko taldeak koordinatuta. Halatan, gaixo eta bere familarentzako onurak agerikoak dira.\nJardunaldietan aipatu beharrekoa da profesionalen eta gaixotasunarekin inplikatutako herritarren partaidetza. Eraginkorra eta hunkigarria izan zen ekitaldira joan zirenen artean ELA gaixorik ikustea. Prestakuntzarako, abordatze berriak topatzeko eta komunikazio laguntza teknikak berriak ezartzeko uneak izan ziren jardunaldietan zehar. Era berean, emozioa presente egon zen “Alma” dokumentalaren Mikel Truebak egindako lekukotzan edo Yolandak kontatutako orain dela lau urte hil zen ELA gaixo eta bikotekidearen pasartean. Aldarrikapenak, eskertza, eta malkorik ere ikusteko parada izan zen.\nEntzunaretoa heterogeneoa bezain aberasgarria izan zen ESIko Medikuntza Aringarriko taldeak maitasunez eta ahaleginez prestatutako ekitaldian. Entzunaretoak oso argi ikusi zuen pazientea helburua eta erdigunea egiten denean, integrazioa bidelagun eta bokazio horren ondorio bat besterik ez dela. Entzunaretoan errealitatea azaldu zen: zeregin bati lotutako paziente, familia eta profesionalena, hain zuzen ere.\nEtiketak: ELAZainketa aringarriak\nNext story Araba ESIko profesionalek Osakidetzako "Minari nola heldu jakiteko II. Jardunaldian" parte hartu zuten\nPrevious story Familia eta Medikuntzako Osatzen Euskal Elkarteak, hurrengo azaroan hain zuzen, urteko jardunaldiak egingo ditu


Matrikula euskara | Deusto\nASTEAN 10 ETA 8 ORDUKO URTE OSOKO IKASTAROAK, IKASTARO TRINKOAK, C2ko URTE OSOKO IKASTAROA, C2 IKASTAROA ONLINE ETA URTE OSOKO AUTOIKASKUNTZA IKASTAROENTZAKO JARRAIBIDEAK\nIzena eman aurretik, kontsultatu bideo hau online matrikula nola egin zehatz-mehatz jakiteko:\nIkastaroa bankuan helbideratuta ordaintzen da eta ordainketa bakar batean edo zatituta (% 65 urrian eta % 35 abenduan).\nMatrikula Idazkaritza birtualaren bidez egiten da, bertan ageri diren instrukzioei jarraituz.\nAtxikita doan Google inprimakia bete eta NANaren kopia bidali beharko duzu euskal.irakasgeloa@deusto.es edo idiomas.ss@deusto.es (Donostiako campusa) helbide elektronikora.\nMatrikula Idazkaritza birtualaren bidez egiten da, OPENDEUSTOko zure posta elektronikoko helbide eta pasahitzarekin edo, ez badituzu, bertan ageri diren instrukzioei jarraituz.\nIkastaroak ordainketa bakar batean ordaintzen dira kreditu txartelaz edo Kutxabanken ordaintzeko barra kode inprimatuaren bidez.\nEuskal Irakaslegoko ikastaroetan aurreko urtean matrikulatuta egon diren ikasleek % 5eko deskontua izango dute, berariazko helburuetako ikastaroetan izan ezik. Deskontu hori aplikatzeko hona idatzi behar duzu: euskal.irakaslegoa@deusto.es edo idiomas.ss@deusto.es (Donostiako campusa)\nMatrikula deuseztatzea eta haren zati bat itzultzea onartuko da baldin eta gaixotasun larria izan eta behar bezala justifikatuta badago. Inola ere ez da itzuliko helbideratutako lehenengo epearen zenbatekoa. Ezin izango da matrikula deuseztatu, ezta zenbatekorik itzuli ere, kasu hauetan:


Moherreko Amildegiak - Wikipedia, entziklopedia askea.\nEstatu burujabe Irlandako Errepublika\nProvince of Ireland Munster\nIrlandaren banaketa administratiboa Clareko konderria\nMoherreko Amildegiak (ingelesez: Cliffs of Moher; irlanderaz: Aillte an Mhothair, literalki "hondamendiaren amildegiak") The Burren eskualdeko hego-mendebaldeko mugan daude, Irlandako Errepublikako Clareko konderriko Liscannor, Doolin eta Lahinch udalerrietatik hurbil.\nAmildegiak, Hag's Head deritzon tokian, Ozeano Atlantikoaren gainetik 120 metrora altxatzen dira eta zortzi kilometro luzez hedatzen dira, 214 metroko altuerara iritsi arte.\nO'Brienen Dorrea (O'Briens Tower), gutxi gora-behera, amildegien erdian dagoen harrizko dorre zirkular bat da. 1835ean Sir Cornellius O'Brienek eraiki zuen, garai hartan ere, toki hartara joaten ziren ehundaka turistentzako behatoki izan zedin. Talaiaren tontorretik itsasorantz so eginda, Aran Uharteak eta Galway badia daude, eta egun garbiz, atzean, Connemara eskualdea eta Maumturk mendiak ere ikus daitezke.\nAmildegiak, atrakzio turistiko azpimarragarriak dira, horren ondorioz, bertan bisitagunea eta geltokigunea daude. Amildegiak kostaldean barna eta euren luzera osoan zeharkatzen dituen bidezidor bat ere badago.\n1987ko The Princess Bride (Printzesa Emaztegaia) filmean "Erokeriaren Amildegiak" (Cliffs of Insanity) izenez agertzen dira.\n200 metroko amildegia.\nAmildegiak itsasotik ikusita\nEskualdeko arrazako Bilberry akerrak.\nBranaunmore itsas harkaitza\nO'Brienen dorreaz gain dagoen ikuspegi panoramikoa.\nMoherreko Amildegien webgunea (Ingelesez)\nMultimedia: Cliffs of Moher\nClare konderriko geografia\nOrriaren azken aldaketa: 27 uztaila 2021, 05:55.


Elkarrizketa Xabi Zabaleta | Euskaltel Blog\nZer gogoeta egiten duzu aurreko denboraldietan izandako arrakastari buruz? Hala gertatzea espero zenuten?\n2008an egin genuen filmak oso oroitzapen onak ekartzen zizkigun gogora, arrakasta lortu genuen eta ikusleek gogoan zuten filma. Horregatik, urte asko eman genituen “go!azen” berreskuratu nahian, eta azkenean, 2016an lortu egin genuen. Baikorrak ginen izango genuen harreraren inguruan, baina egia esan, gure asmo eta ametsak gainditu ditu telesailak orain arte izan duen harrera izugarriak. Oso pozik gaude bai gu eta baita gurekin lanean dauden ETBko langile eta arduradunak .\nZein balio nagusi irakatsi eta sustatu nahi dituzue Go!azen telesailaren bidez?\nHasiera batean, euskaraz gauza erakargarriak egin daitezkela. Edorzer gauzari buruz hitz egin daitekeela, euskara ez dela soilik eskola edo familia artean erabiltzen. Hortik aurrera, hainbat gai garrantzitsu jorratu nahi ditugu: errespetua; laguntasuna; maitatzeko era ezberdinak daudela, bizitzak jartzen dizkigun oztopoak gaindi ditzakegula gure gogoekin eta lagunen laguntzaz; natura zaintzea, bullyingaren aurka…\nXabi, zergatik pentsatu zenuen ETB zela katerik onena proiektu hau bideratzeko? Eta nola lortu zenuen haiek zugan konfiantza izatea?\nGaur egun ez da erraza telebistek ume eta nerabeentzako proiektuetan sinestea, baina esperientziadun talde bat gara, zuzendaria ezagutzen dute, ekoiztetxea, gidoilariak… Eta duela 10 urteko arrakasta hor zegoen, denon buruan. Gainera, proiektua aurkeztu genuenean hainbat erakunde publiko eta enpresa pribatu (euskaltel barne) berehala animatu ziren, eta horrek asko lagundu zuen.\nZure ustez, gizartea konturatzen da ETBk telesail hau ekoitziz egiten duen lan sozialaz?\nBai, zalantzarik gabe. Oso pozik gaude alde horretatik. Irakasle askok idazten digute eskerrak emanez, aholkuak… Gurasoen aldetik ere, gauza bera. Eta gero hainbat elkartetik deitzen digute eskerrak ematen, laguntza eskatzen… Pena bakarra, ezin dugula eskatzen diguten gauza guztietan lagundu edo parte hartu. Saiatzen gara, baina zenbaitetan ezinezkoa gertatzen zaigu.\nEuskaraz ematen diren telesailen formatua gaur egungo publikora egokituta dagoela iruditzen zaizu? Ikusi dugu Go!azen telesailean errotikako berrikuntza bat egon dela.\nIkusleek inoiz egon den eskaintza handiena dute gaur egun. Zer, non eta noiz ikusi erabakitzeko inoiz bezalako aukera dute. Eta horrek gure erronka zailagoa egiten du. Herri txikia gara, aurrekontu murritzak ditugu… Moldatu beste aukerarik ez dago.\nEuskadin interpretazioaren sektorean eskaera handia dagoela uste duzu? Eta, hala bada, belaunaldi berriek formazio-maila egokia dutela iruditzen zaizu?\nAktore izatea benetan lan zaila eta gogorra iruditzen zait. Oso gogorra! Eta Euskal Herrian, telesailik gabeko hainbat urte igaro eta gero, sektorearen egoera zailagoa bilakatu da. Ez da erraza adin jakin batetik gorako aktoreak aurkitzea. Gazteek esperientzia polita bezala ikusten dute hasieran, baina gero, askok interpretazioa uzten dute edo kanpora doaz, aukera gehiagoren bila…\nZure ustez, aktoreek lan-aukera berriak eduki dituzte Go!azenen egindako lanari esker?\nBai. Guretzat pozgarria da gainera aktoreak “handitzen” ikustea. Beste bide batzuk hartzen dituztela jakitea… Goazenen egon diren aktoreekin harremana izaten jarraitzen dugu eta lan bat lortu dutela jakiten dugunean, benetan pozten gara.\nUste duzu Go!azen “zinema-eskola” bihurtu dela? Telesailaren helburuetako bat zen hasieratik\nOso polita da castingera datozen gazteek Goazeneko jarraitzaileak zirela kontatzen digutenean. Eta telesaila ikusten, aktore izan nahi zutela erabaki zutela. Gidoilariekin antzeko zerbait lortzea gustatuko litzaidake, baina erronka hori zaila da oraingoz…\nAzkenik, aurreratuko dizkiguzu datorren denboraldiko nobedade batzuk?\nBerrikuntza asko ditugu! Ikasle berriak iritsiko dira Basakabira, helduen artean ere pertsonaia berriren bat badator… Gaiei dagokionez, arrazakeria landuko dugu, pertsonaia trans bat daukagu, dantzari izan nahiko lukeen futbolaria. Nik uste gai potoloak ditugula aurten ere esku artean. Aurten gainera, Go!azenen inguruko eleberri bi argitaratuko dira eta gure APPean atal berri bat zabalduko dugu, pertsonaiek, ezkutuan, telebistan ikusi ez diren eta Basakabin gertatzen ari diren hainbat gauza kontatuko baitizkigute. Ez galdu


Euskera5ibaizabal5 gaia 120130155043 phpapp02 (1) by begoña zugazagoitia - issuu\nEUSKERA 5 Egokitzapena\n5. GAIA MAKULUEKIN\n1- Entzun 66. orrialdeko testua. 2- Egin 67. orrialdeko ariketak.\nJARRAIBIDE edo INSTRUKZIO TESTUA aginduak, arauak â€Ś adierazten dituen testua da.\n1- Irakurri arretaz testua, eta erantzun galderei.\nHEGALDIAK: LARRIALDIETARAKO ARAUAK 1- Jarraitu arretaz tripulazioak emandako jarraibideei. 2- Hegazkinak kalteren bat badu, larrialdi argiak eta alarma piztuko dira. Tripulazioa arduratuko da larrialdietarako ateak irekitzeaz. 3- Jokatu zentzuz eta lasaitasunez. 4- Ahaztu zure objetu pertsonalak. Inportanteena bizitza salbu jartzea da. 5- Kontuz objetu zorrotz eta ebakitzaileekin : gerrikoak, erlojuak, pultserak, belarritakoak, betaurrekoak … 6- Sutea badago, mugitu bizkor, eztanda egin baitezake. 7- Taldean jarraitzea da egokiena. A- Nola daude ordenatuta arauak?  Denboraren arabera  Tripulazioari egokien iruditu zaion moduan  Garrantziaren arabera B- Nolako informazioa ematen du testuak?  Iritzirik gabekoa, objetiboa  Tripulazioaren iritzia ematen du D- Irudiekin hobeto ulertuko litzateke testua? Zergaitik? 2\n2- Irakurri arretaz testua, eta aztertu desberdintasunak.\nMihiluze mahai jolasa Prestaketa  Zabaldu taula mahai gainean  Banatu multzotan txartelak eta jarri taularen inguruan  Kokatu zakua kameleoiaren mingainaren puntan  Jokalari bakoitzak opari bat sar dezake zakuan irabazlearentat: : gozoki bat, euro bat, kanika bat …\nMihiluze mahai jolasa\nPrestaketa Lehenik eta behin, zabaldu ezazu taula mahai gainean. Ondoren, txartelak multzotan banatu eta taularen inguruan jar itzazu.Azkenik, jokatzen hasi aurretik, koka ezazu zakua kameleoiaren mingainaren puntan. Nahi izanez gero, partaide bakoitzak opariren bat sar dezake zakutxoan irabazlearentat: gozoki bat, euro bat, kanika bat …\n3- Ze hitz erabiltzen dira B testuan, aginduak lotzeko? Zerrendatu.\n4- Irakurri testuak eta osatu : Jarraibideak, arauak, aginduak … emateko bi modu daude: 1- ……………………………………………………………………………………… 2- ………………………………………………………………………………………..\nEspagetiak tomatearekin 1- Jarri ura ontzi batean berotzen 2- Gehitu olioa eta gatza 3- Ura irakiten hasten denean, sartu espagetiak ontzian 4- Utzi irakiten 11 minutu 5- Kendu ura 6- Gehitu tomate saltsa eta zerbitzatu\nEspagetiak tomatearekin Lehenik eta behin, ura ontzi batean berotzen jarri behar duzu. Gehitu urari olioa eta gatza. Ura irakiten hasten denean, sar itzazu espagetiak ontzian eta, 11 minutu pasa ondoren , kendu ura espagetiei. Amaitzeko, gehitu tomate saltsa eta jateko prest edukiko dituzu.\n1- Irakurri 70 eta 71. orrialdeetako testuak. 2- Erantzun galderei\n- Berriro irakurri 70 eta 71. orrialdeetako testuak - 72. orrialdeko 1,2,3 eta 4 ariketak egin. 1- Eta zuri, gertatu al zaizu inoiz halakorik? NOIZ ?\nZER GERTATU ZEN ?\nBERTSOA: Olerkiaren lerro bakoitza da. AHAPALDIA: Bertso multzoa da. Ahapaldien tarteetan lerro bat zuriz uzten da. POEMA edo OLERKIA: Testu osoa da. Errima izaten du.\n1- Irakurri olerkia GAZTE-GAZTETATIKAN Jose Maria Iparragirre\nGazte-gaztetatikan herritik kanpora, estranjeri aldean pasa det denbora. Herrialde guztietan toki onak badira, baina bihotzak dio: zoaz Euskal Herrira! Agur ene bihotzeko amatxo maitea. Laster etorriko naiz, kontsola zaitea. Jaungoikoak nahi badu ni urez joatea, ama, zertarako da negar egitea? Lur maitea uztea da negargarria, hemen gelditzen dira ama ta herria. Urez noa ikustera, bai, mundu berria; oraintxe bai naizela errukigarria.\n2- Erantzun galdera hauei a- Zenbat ahapal ditu olerkiak? b- Ahapal bakoitzak zenbat bertso ditu? d- Bertso bakoiizak zenbat silaba ditu? 3- Esan esaldi bakoitza zein ahapalditan dagoen\nama, zertarako da negar egitea? baina bihotzak dio: zoaz Euskal Herrira! hemen gelditzen dira ama ta herria.\n4- Errimak osatu bukaerako hitzekin 1 AHAPALDIA\n3. AHAPALDIA negargarria\nATZIZKIAK Zer da ATZIZKI bat? Hitz baten amaieran idazten dena.\nAdibidez: futbolari, langile, saltoka, harategi , mendizaleâ€Ś\n1- Futbola gustatzen zaionari futbolzale deitzen zaio. Nola deitzen zaio â€Ś a- euskera asko maite duenari? b- gozokiak oso gustoko dituenari? d- esnea oso gogoko duenari? 2- Asmatu hitz berriak -ti, -tasun, eta -ari atzizkiak gehituta a- negar\n3- -KA atzizkia erabiliz, idatzi neska-mutikoak zertan ari diren.\nAdibidez: lau, zortzi, mila â€Ś\nAdibidez: asko, gutxi â€Ś\n1- Testua irakurri eta zenbatzaileak azpimarratu. Lagunak askaltzera gonbidatzen ditugunean gauza asko egin ditzakegu, txokolate ahia. Lehenik, bota ontzi batera berrehun gramo txokolate beltz eta koilara bat esnegain, eta jarri berotzen, urtu arte. Gero,bota bost arraultza gorringo, eta ondo nahastu. Segidan, koilara txiki kafe ere nahastu. Beste ontzi batean, jarri bost arraultza zuringo eta gatz pixka bat. Eta, gero, poliki-poliki nahastu txokolateari. Azkenik, sartu hozkailuan, eta utzi hiru bat ordu. Orduan egongo da jateko prest!\n2- Orain adierazi zehaztuak edo zehaztugabeak diren. ZEHAZTUAK\n3- Erantzun galderei ondoan dagoena erabiliz a- Norekin iblitzen da Leire? ( lagun hori) Leire lagun horrekin ibliltzen da. b- Nor etorri da berandu? ( neska hau) d- Nork hau zikindu du mahaia? (mutilhorihori)\nhonek horrek e- Norekin joango zara zinemara? (lagun hori)\nf- Norekin haserretu zara gaur? ( irakasle hura) g- Noren koadernoa da hau? (neska hau) honekin\n4- Irakurri eta borobildu erakusleak - Hau zikinkeria! - Neska harekin doan txakurrak egin du. - Aizu!! Zure txakurrak egin du hori! - Bai, eta zer? - Ba, jaso egin beharko zenukeela. - Ez daukat plastikozko poltsarik. - Tori egunkari honen orri bat. - Ez, ez…\negunkari horrekin jaso? Ezta pentsatu ere!\n- Jaso nahi duzun bezala. Eta hurrengoan, etxetik poltsarekin irten, zure txakur horren kakak jasotzeko.\nLABURDURA Hitz bati letra batzuk kendu. Puntu batekin idazten da. Adibidez: adib.\nEta abar: etab.\n1- Lotu laburdurak hitzekin k.\n2- Berridatzi laburdurarik gabe. a- Zabaldu liburua 27. orr.-an. b- Hauek dira nire datuak: Izen - abizenak: Ane Bilbao Helbidea : ibaizabal kl., 9 â€“ 2.esku. Tel. zenb. : 116568686\n1- Irakurri 77.orrialdeko testua eta ariketa egin.\nEuskera5ibaizabal5 gaia 120130155043 phpapp02 (1)